text:
Gahunda zo kuzamura abatishoboye, igisubizo ku bumwe n’ubwiyunge
Yanditswe na MUKAGAHIZI ROSE
Abanyarwanda basaga 80% bagaragariza Komisiyo y’Igihugu y’Ubumwe n’Ubwiyunge (NURC) ko gahunda za Leta zigamije gukura abaturage mu bukene zifite akamaro mu guteza imbere ubumwe n’ubwiyunge, nk’uko bigaragazwa n’Ubushakashatsi “Rwanda Reconciliation Barometer” bw’iyi Komisiyo.
Ubu bushakashatsi bwakozwe mu mwaka wa 2015, bugaragaza ko gahunda za Leta zirimo Ubudehe, Vision Umurenge Program (VUP), Girinka n’izindi; ziha amahirwe angana Abanyarwanda bose kuko zifasha abadafite amikoro gutera imbere, kandi zikabafasha kwishyira hamwe no kwiyunga ubwabo.
Muteteri Claudine, umukozi ushinzwe imibereho myiza mu murenge wa Rusiga, mu karere ka Rulindo, avuga ko gahunda ya VUP igizwe n’inkunga y’ingoboka ihabwa abantu bashaje badafite umuntu n’umwe mu miryango ushoboye gukora, hakaba n’igice kindi cyo gutanga imirimo ku bashoboye gukora bagize imiryango iri mu kiciro cya mbere cy’ubudehe, kugira ngo umushahara bahembwa ubashe kubatungana n’abatishoboye bo muri iyo miryango.
Muteteri akomeza asobanura ko VUP inafite ishami ry’ubufasha bukomatanyije, aho imiryango imwe n’imwe ihabwa inkunga y’ingoboka n’umushahara w’imirimo y’amaboko ndetse n’amatungo magufi atatu wihitiyemo; cyangwa zimwe muri izo nkunga.
Asobanura kandi gahunda y’Ubudehe, ko muri buri mudugudu hatoranywamo umuturage utishoboye buri mwaka, agahabwa amafaranga ibihumbi mirongo itandatu yakwifashisha mu kwiteza imbere.
Indi gahunda akomeza asobanura ni iy’Ikigega FARG gifasha abarokotse Jenoside yakorewe Abatutsi batishoboye, bamwe bakaba bahabwa inkunga y’ingoboka gusa ariko abageze mu za bukuru b’inshike bakitabwaho mu buryo bwihariye.
Indi gahunda ifasha abatishoboye ni Girinka, aho muri buri mudugudu batoranya abaturage bakabatondekanya hashingiwe ku bakennye kurusha abandi, buri muryango utahiwe ukajya uhabwa inka; yaba ibyaye inyana ya mbere uwo muryango ukayigabira undi muryango utishoboye.
Muteteri akomeza agira ati “Ibi bikorwa byo gutoranya abaturage batishoboye no kubafasha bishimangira urukundo kuko bibera mu mudugudu, abaturage ubwabo bakihitiramo abagomba gufashwa kandi abo bafashijwe bishyira hamwe bagakora amatsinda yo kwigishanya no gufashanya. Byongeye kandi, abantu bari bazi ko batatunga inka na bo barazifite”.
Umuturage utuye i Rusiga ashima Leta y’Ubumwe iyobowe na Perezida wa Paul Kagame kuba yarabanje kubigisha ‘Ndi Umunyarwanda’, ibasobanurira ko abaturage bose ari bamwe, izina Umuhutu, Umututsi cyangwa Umutwa ritagihabwa intebe.
Agira ati “Amatsinda duhuriramo turi ingeri zitandukanye, nta muntu uvuga ngo uriya ni Umututsi, Umuhutu, cyangwa Umutwa; turahura tukaganira, abantu banasabanamo imbabazi. Nabaye Perezida w’urukiko Gacaca, nyuma y’aho rurangirije imirimo hari umuntu turi kumwe mu itsinda wavugaga ko azanyica kuko ngo natumye acibwa amafaranga menshi, ariko twarahuye ansaba imbabazi”.
Mugenzi we warokotse Jenoside ashimangira ko imibereho ye yazamuwe n’inkunga yahawe yo kubakirwa inzu na FARG, akaba afashwa na VUP; ndetse akaba ahamya ko abanye neza n’abo bari kumwe mu itsinda bamusabye imbabazi nyuma yo kumwicira abantu muri Jenoside yakorewe Abatutsi mu 1994.
Abaturage bahabwa inkunga zitandukanye barimo abarokotse Jenoside, abahungutse bavuye mu mahanga n’abakoze Jenoside barangije ibihano ndetse bakabisabira imbabazi; bashimangira ko ibikorwa byo kuremera abatishoboye nta vangura ribigaragaramo rishingiye ku mateka ya buri wese.
Baba abayobozi mu nzego z’ibanze n’abaturage bahabwa izi nkunga bashimangira ko uretse kuzamura imibereho yabo, gahunda zigamije kubakura mu bukene zishimangira urukundo zikanateza imbere ubumwe n’ubwiyunge.


c: text/html

text:
Abantu benshi bakunze kwibaza impamvu abagore barira cyangwa bagataka mu gihe cyo gukora imibonano mpuzabitsina bikabayobera. Hari abumva ko byanze bikunze umugore agomba gutaka nk’uburyo bugaragaza ko yishimye atabikora bagatekereza ko afite ikibazo.
Muriyi nkuru Twifashishije imbuga za internet zitandukanye zandika kunkuru zijyane n’urukundo n’imibanire, zitwereka ko gutaka k’umugore mu gihe akora imibonano mpuzabitsina gusobanuye byinshi.
- Nikimenyetso cy’uko yishimye
Impamvu ya mbere ituma umugore arira cyangwa agataka mu gihe cyo gutera akabariro/imibonano mpuzabitsina, ngo ni ibyishimo birenze aba yagize. Ibibyishimo umugore agira iyo aryohewe n’imibonano mpuzabitsina ngo biba bimeze nk’iyo umuntu akoze mu mazi y’akazuyazi. Icyo gihe rero ngo ibyishimo umugore agira mu gikorwa cy’imibonano mpuzabitsina bishobora kumutera amarangamutima atateguye.
2. Ikimenyetso cy’ububabare
Ngo hari ubwo umugore arira bitewe n’uburibwe arimo guhura nabwo muri icyo gikorwa wenda bitewe n’imbaraga zakoreshejwe bigatuma atamererwa neza, icyo gihe umugore ataka kimwe n’uba wishimiye icyo gikorwa, nyamara atari ko bimeze.
3. Ni uburyo bwo kugabanya umunaniro ukabije
Hari ubwo kugira ngo umugore yiyibagize ibibazo yiriwemo byamutesheje umutwe ahitamo gutaka mu gihe cy’imibonano mpuzabitsina kugira ngo nibura arebe ko ibitekerezo bye byajya muri icyo gikorwa akava mu byamutesheje umutwe umunsi wose.
Gutaka cyangwa se kurira bimufasha gusohoka muri ibyo bintu bimutesha umutwe akinjira mu gikorwa nyir’izina .
4. Gushaka gushimisha uwo bari kubikorana
Abahanga bemeza ko bibabaza gukorana imibonano mpuzabitsina n’umuntu utavuga. Icya mbere ngo uhita ucika intege ukumva ko atabyishimiye cyangwa se ko ukoze ubusa.
Kugira ngo abagore rero birinde ibyo bintu, ngo bashobora no gukora ibishoboka byose bagataka kugira ngo bereke abo bari gukorana imibonano mpuzabitsina ko bishimye.
5. Gutaka ni uburyo bwo kuyobora igikorwa
Burya ngo bitewe n’uburyo umugore atakamo igihe atera akabariro n’uwo babikorana, ngo biha umugabo icyerekezo, uburyo ndetse n’umuvuduko agomba gukoresha ngo bigende neza kurushaho.
Icyo gihe ngo iyo umugore yari mu byishimo, umugabo ahindura agakora mu buryo butamushimishije (umugore), ngo ashobora guhindura uko yatakaga ukabyumva ko atishimye ukabikosora atiriwe akubwira ngo kora utya.
6. Kwihutisha igikorwa ngo kirangire
Buriya ngo gukora imibonano mpuzabitsina unaniwe, bituma imara igihe kirekire ku buryo umugore ashobora gusaba umugabo we kubihagarika. Gusa ngo abagore bamwe bataka kugira ngo umugabo akore imibonano mpuzabitsina vuba arangize baruhuke.
7. Bishobora guterwa n’ubwoba
Ikindi kintu gishobora gutuma umugore ataka ngo ni ubwoba. Umugore ashobora kugirira ubwoba uwo bagiye gukorana imibonano mpuzabitsina maze bigatuma akora icyo gikorwa ataka.
8. Bishobora guterwa n’imiterere y’umuntu
Iyo umuntu arimo gukora imibonano mpuzabitsina umubiri hari imisemburo ukora itandukanye maze amarangamutima y’umuntu akazamuka akaba yanarira ariyo mpamvu hari n’abarira amarira akaza.
Ibi byose ndetse n’ibindi tutagarutseho byose byatuma umugore ataka cyangwa akarira mu gihe ari mu gikorwa cyo gutera akabariro

robotstxt: allowed

filter: keep


text:
Ibintu bitanu byakwereka ko umusore atakigukunda. Mu rukundo hibazwamo ibibazo byinshi cyane cyane iyo hagati yabakundana hatangiye kugaragaramo ibitagenda neza mu mibanire yabo kandi ubusazwe bishimanaga.ibi nibimwe mu bimenyetso abasore bagaragaza. 1.Amagambo umusore abwira inkumi Iyo amwumvisha cyane ko ari we wenyine ashaka kubana nawe.ayo ni amwe mu magabo abakobwa abanogera kuyumva ko ntawundi bahwanye,ariko burya abazobereye mu by’urukundo ngo nta butumwa buba burimo kuko umusore ubikubwira burya aba atekereza abandi nubwo bigusigara mu bitekerezo ,ariko inshuti nyancuti by’ukuri ikubwirako ari wowe atakugereranije n’abandi 2.Umusore ukubwira ko agukunda muri gukora imibonano mpuzabitsina gusa. Usanga kenshi umukunzi wawe atakikubwira ko agukunda ariko waba wamushimishije akaba aribwo yibuka kubikubwira kuko aho abikubwira mu gihe kibyishimo ntakindi atekereza amarangamutima ye aba yamurenze.kandi umukobwa we iyo ariwe ubanje kumusaba ko bahuza urugwiro asa naho atabyumva kuko aba atakimukunda aziko ariwe ugomba kubimubwira igihe ashakiye. 3.Nta bwuzu aba akigufitiye Birumvikana ko hari abantu badakunda kwerekana ibibarimo,mu gihe umukunzi we agerageje kumwegera akaba yamuhunga kandi akenshi mu muco wacu tumenyereyeko ari umuhungu ushotora umukobwa icyo ni ikimenyetso kibi kirenze kumubabaza ahubwo aba yumva umuciye amazi mu mvugo y’ubu bikanagaragazako aba atagishaka kuba mu rukundo nawe 4 .Umusore ugusezeranya ibintu ntibigerweho. Gusezerana ikintu biroroshye buri wese ashobora kubikora ntuzatangazwe n’umuhungu ukubwirako azaguha imodoka.azakujyana gutembera n’indege. Burya itegeko rya mbere mu rukundo ni ibikorwa biruta amagambo.gusezerana icyo adashobora kugeraho ntakabuza haba hari impamvu . 5.Umusore uvuga “ejo” kandi ejo ntihagera. umusore ujya kukwanga ibintu byose ahora abi gusezeranya ngo mu nzagihe,imishinga yanyu yose igahora ejo akagira impamvu zaburi gahunda mwapanze bikarangira ntacyo mugezeho .nubwo aba atakigukunda ashaka ko wahorana isura ye nziza.
Ibintu bitanu byakwereka ko umusore atakigukunda. Mu rukundo hibazwamo ibibazo byinshi cyane cyane iyo hagati yabakundana hatangiye kugaragaramo ibitagenda neza mu mibanire yabo kandi ubusazwe bishimanaga.ibi nibimwe mu bimenyetso abasore bagaragaza.
1.Amagambo umusore abwira inkumi
Iyo amwumvisha cyane ko ari we wenyine ashaka kubana nawe.ayo ni amwe mu magabo abakobwa abanogera kuyumva ko ntawundi bahwanye,ariko burya abazobereye mu by’urukundo ngo nta butumwa buba burimo kuko umusore ubikubwira burya aba atekereza abandi nubwo bigusigara mu bitekerezo ,ariko inshuti nyancuti by’ukuri ikubwirako ari wowe atakugereranije n’abandi
2.Umusore ukubwira ko agukunda muri gukora imibonano mpuzabitsina gusa.
Usanga kenshi umukunzi wawe atakikubwira ko agukunda ariko waba wamushimishije akaba aribwo yibuka kubikubwira kuko aho abikubwira mu gihe kibyishimo ntakindi atekereza amarangamutima ye aba yamurenze.kandi umukobwa we iyo ariwe ubanje kumusaba ko bahuza urugwiro asa naho atabyumva kuko aba atakimukunda aziko ariwe ugomba kubimubwira igihe ashakiye.
3.Nta bwuzu aba akigufitiye
Birumvikana ko hari abantu badakunda kwerekana ibibarimo,mu gihe umukunzi we agerageje kumwegera akaba yamuhunga kandi akenshi mu muco wacu tumenyereyeko ari umuhungu ushotora umukobwa icyo ni ikimenyetso kibi kirenze kumubabaza ahubwo aba yumva umuciye amazi mu mvugo y’ubu bikanagaragazako aba atagishaka kuba mu rukundo nawe
4 .Umusore ugusezeranya ibintu ntibigerweho.
Gusezerana ikintu biroroshye buri wese ashobora kubikora ntuzatangazwe n’umuhungu ukubwirako azaguha imodoka.azakujyana gutembera n’indege. Burya itegeko rya mbere mu rukundo ni ibikorwa biruta amagambo.gusezerana icyo adashobora kugeraho ntakabuza haba hari impamvu .
5.Umusore uvuga “ejo” kandi ejo ntihagera.
umusore ujya kukwanga ibintu byose ahora abi gusezeranya ngo mu nzagihe,imishinga yanyu yose igahora ejo akagira impamvu zaburi gahunda mwapanze bikarangira ntacyo mugezeho .nubwo aba atakigukunda ashaka ko wahorana isura ye nziza.


text:
Urukundo haba hagati y’abashakanye, haba no kubabiteganya, bigaragara ko kenshi haba harimo imbogamizi zitari nke ari naho usanga ingo zimwe na zimwe zitamara kabiri cyangwa ugasanga zubakiye ku matiku n’umwiryane. Izi rero ni zimwe mu nkingi zagufasha kunoza no kuvugurura urukundo hagati yanyu mwembi: 1.Kubakira ku kuri: Ni byiza kubakira ku kuri ugahora ubwiza uwo mwashakanye cyangwa umukunzi wawe ukuri,ukamwiyereka uko uri kandi ukirinda kugira ibyo umukinga. Ibyo bizongera icyizere hagati yanyu bityo urukundo rwanyu rushinge imizi. 2.Kubakira ku bw’umvikane n’ibiganiro: Akenshi usanga hagati y’abashakanye cyangwa abakundana habamo utuntu batumvikanaho bitewe no kudasobanukirwa cyangwa kudakunda ibintu bimwe. Kubashakanye usanga nk’ikibazo cyo gutera akabariro gishobora kuba intandaro yo gucana inyuma kandi mu by’ukuri bari bakwiye kuganira bakareba aho bitagenda ndetse bakanumvikana uburyo bwo kubikosora. Biragayitse kuba nk’umugabo yaca inyuma umugore we ngo n’uko atazi kumukorera ibi n’ibi kandi ari we wari ukwiye kumwungura ibitekerezo aho umwe adasobanukiwe undi akamufasha kuko nyine baba barashakanye ngo bafashanye muri byose by’umwihariko ibibareba bombi. Ku batararushinga rero nabo ni ngombwa kuganira ukamenya ngo umukunzi wanjye akunda iki akanga iki bityo urukundo rwanyu ugasanga nta rwicyekwe n’umwiryane birurangwamo. 3.Kubakira ku kwemera amakosa no gusabana imbabazi: Burya koko ngo ntazibana zidakomanya amahembe!! Ni ibintu bisanzwe rero ko ababana cyangwa ababiteganya bashobora guhemukirana; umwe akaba yakora ikintu kibabaza mugenzi we cyangwa kikamutera igikomere ku mutima. Ntukazuyaze rero kwemera amakosa igihe wahemukiye umukunzi wawe cyangwa se uwo mwashakanye kuko aba yiteguye kukumva no kukubabarira. Kwemera amakosa no gusaba imbabazi bizatuma wowe ubwawe wakosheje uruhuka ku mutima ndetse n’umukunzi wawe cyangwa uwo mwashakanye yumve atuje, abone ko wahaye agaciro akababaro cyangwa agahinda ke bityo arusheho kukwibonamo no kukugirira icyizere. Nawe kandi jya uhora witeguye kumubabarira igiye yakoze ibitagushimisha kuko urukundo nyarwo rurababarira. 4.Kubakira ku kubahana: Kubahana hagati y’abashakanye cyangwa hagati y’abakundana ni ikintu cy’ingenzi cyane. Si byiza na gato ko uturaho gahunda umukunzi wawe cyangwa uwo mwashakanye, bigaragara ko wazipanze uko ubishaka kandi icyemezo ari icyawe wenyine! Ibi bikunze kugaragara cyane ku basore n’abagabo aho usanga abwira umukunzi we ibyemezo yafashe kandi bigomba gushyirwa mu bikorwa! Burya n’iyo abyemeye kubera kubura uko agira ntashobora kukubaha kuko nawe uba utamwubashye ahubwo wenda ashobora kugutinya ariko kukubaha byo biba biri kure. Ni byiza rero ko umwubaha, mukajya inama muri byose kandi ukamuha nawe umwanya wo kugira uruhare ku bikorwa n’imishinga muteganya. si byiza kandi kugenda upfobya umukunzi wawe mu bandi! Garagaza ko umukunda, umwiyumvamo kandi nta soni cyangwa ipfunwe aguteye bitume unamwubahisha mu bandi cyane ko iyo umusuzuguje nawe burya uba warangije gusuzugurwa. 5.Kubakira ku kwihangana: Bijya bibaho kenshi ko ubona umukunzi wawe cyangwa uwo mwashakanye akunaniza ariko kubw’urukundo umukunda ukumva ntiwamureka. Benshi ni naho usanga biteza rubanda ugasanga urugo ruhise rusenyuka. Ibyiza rero ni ugukomeza kwihangana, ukajya wereka umukunzi wawe ko akubabaza ariko na none bitatuma umureka. Gerageza kumwitaho ndetse birenze nawe si umwana azagera aho abone ko umufatiye runini. Ibyo ni kimwe mu byatuma ahinduka akabona ko uri umukunzi w’agaciro kuri we bityo akajya atuza mukubahana maze urukundo rwanyu rugashinga imizi itajegajega.
Urukundo haba hagati y’abashakanye, haba no kubabiteganya, bigaragara ko kenshi haba harimo imbogamizi zitari nke ari naho usanga ingo zimwe na zimwe zitamara kabiri cyangwa ugasanga zubakiye ku matiku n’umwiryane. Izi rero ni zimwe mu nkingi zagufasha kunoza no kuvugurura urukundo hagati yanyu mwembi:
1.Kubakira ku kuri:
Ni byiza kubakira ku kuri ugahora ubwiza uwo mwashakanye cyangwa umukunzi wawe ukuri,ukamwiyereka uko uri kandi ukirinda kugira ibyo umukinga. Ibyo bizongera icyizere hagati yanyu bityo urukundo rwanyu rushinge imizi.
2.Kubakira ku bw’umvikane n’ibiganiro:
Akenshi usanga hagati y’abashakanye cyangwa abakundana habamo utuntu batumvikanaho bitewe no kudasobanukirwa cyangwa kudakunda ibintu bimwe. Kubashakanye usanga nk’ikibazo cyo gutera akabariro gishobora kuba intandaro yo gucana inyuma kandi mu by’ukuri bari bakwiye kuganira bakareba aho bitagenda ndetse bakanumvikana uburyo bwo kubikosora. Biragayitse kuba nk’umugabo yaca inyuma umugore we ngo n’uko atazi kumukorera ibi n’ibi kandi ari we wari ukwiye kumwungura ibitekerezo aho umwe adasobanukiwe undi akamufasha kuko nyine baba barashakanye ngo bafashanye muri byose by’umwihariko ibibareba bombi. Ku batararushinga rero nabo ni ngombwa kuganira ukamenya ngo umukunzi wanjye akunda iki akanga iki bityo urukundo rwanyu ugasanga nta rwicyekwe n’umwiryane birurangwamo.
3.Kubakira ku kwemera amakosa no gusabana imbabazi:
Burya koko ngo ntazibana zidakomanya amahembe!! Ni ibintu bisanzwe rero ko ababana cyangwa ababiteganya bashobora guhemukirana; umwe akaba yakora ikintu kibabaza mugenzi we cyangwa kikamutera igikomere ku mutima. Ntukazuyaze rero kwemera amakosa igihe wahemukiye umukunzi wawe cyangwa se uwo mwashakanye kuko aba yiteguye kukumva no kukubabarira. Kwemera amakosa no gusaba imbabazi bizatuma wowe ubwawe wakosheje uruhuka ku mutima ndetse n’umukunzi wawe cyangwa uwo mwashakanye yumve atuje, abone ko wahaye agaciro akababaro cyangwa agahinda ke bityo arusheho kukwibonamo no kukugirira icyizere. Nawe kandi jya uhora witeguye kumubabarira igiye yakoze ibitagushimisha kuko urukundo nyarwo rurababarira.
4.Kubakira ku kubahana:
Kubahana hagati y’abashakanye cyangwa hagati y’abakundana ni ikintu cy’ingenzi cyane. Si byiza na gato ko uturaho gahunda umukunzi wawe cyangwa uwo mwashakanye, bigaragara ko wazipanze uko ubishaka kandi icyemezo ari icyawe wenyine! Ibi bikunze kugaragara cyane ku basore n’abagabo aho usanga abwira umukunzi we ibyemezo yafashe kandi bigomba gushyirwa mu bikorwa! Burya n’iyo abyemeye kubera kubura uko agira ntashobora kukubaha kuko nawe uba utamwubashye ahubwo wenda ashobora kugutinya ariko kukubaha byo biba biri kure. Ni byiza rero ko umwubaha, mukajya inama muri byose kandi ukamuha nawe umwanya wo kugira uruhare ku bikorwa n’imishinga muteganya. si byiza kandi kugenda upfobya umukunzi wawe mu bandi! Garagaza ko umukunda, umwiyumvamo kandi nta soni cyangwa ipfunwe aguteye bitume unamwubahisha mu bandi cyane ko iyo umusuzuguje nawe burya uba warangije gusuzugurwa.
5.Kubakira ku kwihangana:
Bijya bibaho kenshi ko ubona umukunzi wawe cyangwa uwo mwashakanye akunaniza ariko kubw’urukundo umukunda ukumva ntiwamureka. Benshi ni naho usanga biteza rubanda ugasanga urugo ruhise rusenyuka. Ibyiza rero ni ugukomeza kwihangana, ukajya wereka umukunzi wawe ko akubabaza ariko na none bitatuma umureka. Gerageza kumwitaho ndetse birenze nawe si umwana azagera aho abone ko umufatiye runini. Ibyo ni kimwe mu byatuma ahinduka akabona ko uri umukunzi w’agaciro kuri we bityo akajya atuza mukubahana maze urukundo rwanyu rugashinga imizi itajegajega.


text:
Mu gitambo cy’Ukarisitiya cyaturiwe muri Paroise Regina Pacis i Remera na Nyiricyubahiro Cardinal Antoine Kambanda kuri uyu wa mbere tariki ya 1/3/2021 basezera ku Padiri Rugirangoga Ubald uherutse kwitaba Imana Cardinal Antoine Kambanda yavuze ko Padiri Ubald urugendo rwe rw’ubuzima yarusoje amaze gutura igitambo cy’Ukarisitiya.
Nyiricyubahiro Cardinal Antoine Kambanda yamusabiye ko Imana yamwakira ikamugororera ku mutuza mu munezero wo mu ijuru iteka ibigiriye ko ari umugaragu wayo wayikoreye ubuzima bwe bwose iteka.
Ahamya ko Imana yamwakiriye kuko iyo umusaserodoti atuye igitambo cy’isakaramentu nawe ubwe yitura Imana bityo akaba ahamya ko Padiri Ubald ubwe yavuye mu buzima bwo mu mubiri amaze kwitegurira kwinjira mu Ijuru.
Yagize ati “Uyu mugaragu wawe Nyagasani turamugutuye umwakire mubawe kandi umutuze iburyo bwawe mu munezoro w’iteka”.
Cardinal Antoine Kambanda yavuze ko burya buri muntu wese Imana imurema hari impamvu imuremye, hari ubutumwa imuremeye ni aho azabutanga, ikamuremera igihe cy’amateka n’igihe azayabamo, n’uruhare azayagiramo kugeza igihe azasoza urugendo rwe hano kw’isi.
Cardinal yakomeje avuga ko Padiri Ubald nawe yahuye n’amateka mabi yaranze igihugu cyacu, muri Jenoside yakorewe abatutsi mu Rwanda 1994 Imana iramurinda kuko yabonaga ko hari ubutumwa azasohoza nyuma ya jenoside bwo kunga no kwigisha ku mahoro hano mu Rwanda.
“Mu butumwa yakoraga harimo bwo kunga abantu ubwabo n’Imana, ndetse nabo bakiyunga n’abavandimwe bahemukiye, no kubafasha gukira ibikomere ndetse no gucika ku ngeso mbi burundu bagakomeza kugirana umubano mwiza n’Imana” Cardinal Antoine Kambanda.
Padiri Ubald Rugirangoga uherutse kwitaba Imana mu buzima bwe yaranzwe no kudaheranwa n’ububabare n’agahinda yagize kubera amateka yanyuzemo ko ahubwo yabibyaje imbaraga zikomeye zo kubaka amahoro, yigisha gusaba imbabazi no kwicisha bugufi no kubaka umubano mwiza n’abanyarwanda.
Umurage w’ubuhamya Padiri Ubald asigiye abanyarwanda urimo kubabarirana no gukundana ndetse no kwigisha abanyarwanda kubabarira.
Aha ninaho Cardinal Antoine Kambanda yasabye abakirisitu bitabiriye uyu muhango wo guherekeza Padiri Ubald aho yabasabye kutagira ikibatandukanya n’urukundo rw’Imana byaba ibibazo, ibitotezo, ibigeragezo, ko bitagomba kubatandukanya n’Imana.
Biteganyijwe ko nyuma ya Misa yo kumusezeraho, umurambo wa Padiri Ubald Rugirangoga ujyanwa i Rusizi ahari Centre Ibanga ry’Amahoro ari naho azashyingurwa ku wa 2 Werurwe 2021.
Imihango yo kumushyingura izabera ku Gasozi k’Ibanga ry’Amahoro gaherereye mu Kagari ka Kamatita, Umurenge wa Gihundwe, Akarere ka Rusizi ho mu Burengerazuba. Ni muri Diyosezi Gatolika ya Cyangugu, Paruwasi Nkanka, Santarari Muhari. Ni agasozi gafite ubuso busaga hegitari 25 ndetse hari ibikorwa yagizemo uruhare.
Padiri Rugirangoga Ubald wavutse ku wa 26 Mata 1955, azibukwa by’iteka, afatwa nk’uwatangije ibikorwa by’isanamitima n’ubwiyunge muri Paruwasi Gatolika ya Mushaka yo mu Karere ka Rusizi.
Mu mwaka wa 2015, yagizwe Umurinzi w’Igihango kubera uruhare yagize mu gutangiza gahunda y’Ubumwe n’Ubwiyunge muri Paruwasi ya Mushaka, ikaba yarabyaye imbuto nyinshi mu baturage ndetse inarenga imbibi igera no mu zindi.
Mu 2019, Padiri Ubald yanditse igitabo kivuga ku bumwe n’ubwiyunge cyitwa “Forgiveness Makes You Free” kigamije gufasha Abanyarwanda gukomeza urugendo rw’ubwiyunge.


text:
Muri iyi minsi usanga abatari bacyeya, batoroherwa cyane iyo umuntu avuze urukundo rw’iteka. Aho niho usanga benshi bemeza ndetse ko urukundo rutakibaho nubwo bitangaza cyane iyo buri wa gatandatu twitabira amakwe atandukanye mu mpande zose z’isi. Uko amakwe atahwa ari menshi, ni nako umubare w’abatandukana bakananirwa kubana burundu ugenda wiyongera kubera gutungurwa na byinshi mu rukundo nyuma yo kubaka urugo. Burya kwirinda biruta kwivuza kandi burya iyo mbimenya ntiyari ijambo. Duhereye kubyo umwanditsi, Anne-Laure Gannac, yanditse ku rubuga rwa psychologie.com bigaragara cyane ko hari ibice bitatu by’ingenzi ugiye kwiyemeza yagakwiye kuba asobanukiweho neza.
IGICE CYA MBERE: KUMVA KO UWO UKUNDA ARIWE PARADIZO KURI WOWE
(Njyewe+uwo nkunda=umuntu umwe)
Ngiryo itangiriro ry’urukundo ruryoshye ku mubano wa babiri aho baba bumva ko bagize umuntu umwe ijana ku ijana. Uko urukundo rugenda rukura mu muntu, igishyuhira kuwo rwahisemo kimutera kumva koko ari mu yindi si yisangije we nuwo bakundana, aho benshi batasobanukirwa kandi haryoshye kurusha byose. Ni aho aba yumva ko yatomboye aho aba yemera ko ari kumwe n’umukunzi Imana yamugeneye koko umwari cyangwa umusore umukwiriye Iki gice ni aho buri umwe mu bagize umubano wa babiri(couple) aba areba undi agasanga koko ari imana y’I Rwanda, aho ahitamo uwo yihebeye akumva ko babaye umwe koko. Muri iri tangiriro ry’umubano w’abiyemeje kubana akaramata, ubuzima bwabo buba busa n’ijuru ritoya aho umugabo aba abona umugore we nk’umwamikazi mu gihe umugore we aba abona umugabo we nk’umwami.
Iki gihe kibanziriza ubuzima burebure bw’urukundo, ni igihe umwe aba yibona mu wundi kuburyo gikwiriye kuba nk’ibuye fatizo ku buzima buba buri imbere ku biyemeje kwibanira akaramata. Akamaro k’iki gice: Igice cyo gufata uwo mubana nk’impamvu y’umunezero wimbitse ni igihe gikwiye kubyazwa umusaruro cyane cyane mu gutuma ubuzima bwa bombi buryoha. Gituma abakundana bombi barushaho kwisanzurana ndetse no kunga ubumwe. Iki gice gifasha kwifungurirana bityo buri wese akamenya undi kandi bikajya bituma arushaho kumukunda uko bwije n’uko bucyeye kuko aba abona neza cyane ko ari ntawundi umumusumbira.
Imbogamizi muri iki gice: Icyi gice gishobora gutuma umuntu atandukana n’ukuri kw’ibintu, aho cyane cyane usanga ukunda yarahebeye burundu ubuzima bwe uwo akunda bityo uwo yihebeye akaba yamukoresha amakosa atandukanye. Kuri benshi buri umwe aba yumva umunezero we ukomoka k’uwo akunda gusa ndetse ko yewe uwo akunda ari nta nenge yaba afite dore ko muri icyi gihe ziba zitarebwa ku nyungu zo kwirebera ibyiza n’uburyohe bw’umukunzi.
Inama kuri muri iki gice: Ni ingenzi cyane kumenya kubaka umubano ukarishye muri iki gice, kwifungurirana kurushaho , kuganira ndetse no kumarana umwanya bihagije dore ko kwigunga biba bishobora kugwira abatari bacyeya mu gihe bari kure y’abo bihebeye. Kuri benshi, iki gihe kimara igihe kiri hagati y’imyaka ibiri n’itatu kuri benshi bityo kikaba gikwiye kwitabwaho kugirango mu kurangira kwacyo kizasige umubano ukaze hagati ya bombi kandi koko ukomeye
IGICE CYA KABIRI: KUMENYA KO MU BYUKURI BURI WESE ATANDUKANYE N’UNDI
(Njyewe+uwo nkunda=Njyewe +uwo nkunda)
Nyuma yo kumara igihe kamere zanyu zibumvisha ko muri umwe nk’uko ukuri ko gushyingirwa kubivuga, gahoro gahoro buri umwe agenda abona neza ko afite itandukaniro n’undi. Aha niho ubona ko imitekerereze yawe, uburyo bwo kwifuza ikintu runaka ngo gufata ibyemezo bitandukanye. Aha umwe agaragara nk’uwihuta muri byinshi undi akagaragara nk’utinda mu mayira ya buri kimwe.
Iki gice cyo kumenye ukuri ku itandukaniro rya babiri babana, abatari bacyeya niho batangira gucyeka ko bibeshye no gutekereza ko uwo bihebeye atariwe bari bakwiranye. Ku babana badaca bugufi intonganya zishobora kuvuka ariko ku bazi kwitegereza benshi cyane bavumbura kuzuzanya gushoboka hagati yabo.
Ni igihe cyo gusezera burundu ishusho yo kwibeshya kuwo wari warihebeye, aho buri umwe yemera ko uwo akunda nawe ari umuntu ugira inenge kandi n’intege nkeya zitandukanye bityo utabasha kwemera uwo yihebeye bishobora kumuviramo gusenya umubano Akamaro kuri iki gice: Muri iki gice buri umwe abasha gusubira kwiremarema nk’umuntu ufite intego ze z’umwihariko ku buzima bwe. Gituma buri wese yongera kwiyumva nk’ikinege kuri iyi si bityo bikamufasha guhitamo kurasa ku ntego zitandukanye aba yarihaye mu buzima ku giti cye.
Imbogamizi muri iki gice: Muri icyi gihe, benshi bashinja abaraza babo kuba batakibakunda nka mbere. Aho usanga urwikekwe, kubihirwa mu mubano no kwigunga byiganza mu rugo rwa babiri. Tutirengagije ko abatihangana bagiheraho bagasenya ingo zabo ni ngombwa kongeraho ko gishobora gutuma uwatinze kukinjiramo yicwa n’agahinda kamwereka ko adakunzwe n’uwo yihebeye bikaba byanamuviramo guca inyuma uwo bashakanye.
Inama: Umuntu uri muri iki gihe, afashwa cyane no kumenya kwegera birushijeho uwo yihebeye. Aha ni ngombwa cyane gushaka cyane uko basohoka bagatembera ndetse bakajya ahantu babereye amaso hari n’umwuka utandukanye n’uwo bahumekaga mu rugo rwabo. Ababishoboye bafata ikiruhuko kinini, bajya muri hoteli cyangwa ahandi hatari mu rugo rwabo, bakazirikana kurushaho gukundana no kuba umwe n’ubwo kamere ziri kugenda zihabatira kubona ibindi bitandukanye nibyo batekerezaga mu ntangiriro.
IGICE CYA GATATU: KWEMERA KUBANA AKARAMATA
(Njyewe+uwo nkunda=Njyewe+uwo nkunda+urugo rwacu)
Icyi gice cya gatatu, ni igihe koko ababana bamaze kumenyerana kandi biyemeje kubana mu gutandukana kwabo. Nyuma yo kubona ko buri umwe afite intego ze n’ibitekerezo bye, buri umwe mu babana wemeye ko uwo yahisemo atandukanye nawe aramwemera kandi akamwakira mu buzima bwe nk’inshuti y’iteka kandi ingenzi kugirango yuzure.
Muri iki gice buri umwe ntaba akibona ko ari hariya n’undi hariya, ahubwo baba bumva ko hari buri umwe , ibyifuzo, ibitekerezo na kamere bye ariko ko ari ngombwa ko babana kugirango ubuzima burusheho kuryoha.
Usanga kuri uru rwego ababana baba bafite n’abana aho usanga koko bamaze kubona umuryango bityo ntibaba bireba gusa ahubwo baba bireba banareba umuryango muri rusange.
Urukundo rero abemeza ko rusaza ntibavuga ukuri kuko urukundo nyarwo rugenda rurushaho kugira agaciro uko iminsi igenda iha indi bityo kugira umuryango ntibikwiye kuba impamvu yo gutana n’urukundo ahubwo ni uburyo bwo kurwinjiramo wese. Akamaro k’iki gice: Kwingira byimbitse mu rukundo rukuze kandi urukundo nyakuri ruha agaciro buri umwe ndetse na couple muri rusange.
Imbogamizi: abatari bacyeya nyuma yo kuvumbura ko buri umwe afite uko aremye, bashobora guhitamo kubana nk’inshuti gusa bityo kwitananaho bikagabanuka ndetse n’ibiryoshya umubano bigahabwa agaciro kagayitse nko gutera akabariro n’ibindi nk’ibyo… Inama: Inyigo zitandukanye zigira umuntu uri muri iki gihe, gukomerezaho akubaha umukunzi we, kandi akamuha agaciro gakwiye nk’umuherekeza w’iteka muri buri pfundo rya buri mushinga we. Ni ngombwa cyane kumenya gukaza umubano ndetse no kurushaho gushaka uburyo butandukanye uburyohe no kuryoherezanya byakiyongera ku bucuti byahabwa agaciro kandi bigashyirwa mu bikorwa.
Video Abakobwa Beza
Ibyo Ugomba kumenya mbere yo kwiyemeza kubana n’umuntu akaramata
Muri iyi minsi usanga abatari bacyeya, batoroherwa cyane iyo umuntu avuze urukundo rw’iteka. Aho niho usanga benshi bemeza ndetse ko urukundo rutakibaho nubwo bitangaza cyane iyo buri wa gatandatu twitabira amakwe atandukanye mu mpande zose z’isi. Uko amakwe atahwa ari menshi, ni nako umubare w’abatandukana bakananirwa kubana burundu ugenda wiyongera kubera gutungurwa na byinshi mu rukundo nyuma yo kubaka urugo. Burya kwirinda biruta kwivuza kandi burya iyo mbimenya ntiyari ijambo. Duhereye kubyo umwanditsi, Anne-Laure Gannac, yanditse ku rubuga rwa psychologie.com bigaragara cyane ko hari ibice bitatu by’ingenzi ugiye kwiyemeza yagakwiye kuba asobanukiweho neza.
Labels: urukundo


text:
30/05/2021, Ikiganiro “Ukuri k’Ukuri” mutegurirwa kandi mukagezwaho na Tharcisse Semana.
Nyuma y’igice cya mbere cy’ikiganiro “Ukuri k’Ukuri” kwagiranye na Aloys Rukebesha ku mateka y’itangazamakuru mu Rwanda (fungura hano ucyumve niba waracikanwe:Waba uzi umwe mu abacuriye ijambo «ikinyejana»? Waba uzi se uwatangije «Tujijurane» na «Wari uzi ko?») n’igice cya kabiri (fungura hano ucyumve niba waracikanwe:Amateka y’itangazamakuru mu Rwanda: «Itangazamakuru, umunyafu wo gucyamura buri wese»!) ubu turabageza ho igice cya gatatu gifite umutwe ugira uti: «Itangazamakuru, igicaniro n’ifumba y’umuco-nyarwanda»!
Ikiganiro kihariye – interview exclusive: confessions et confidences – aho tugaruka ku bitabo n’inyito z’ibiganiro bya Aloys Rukebesha aho adufasha gucengera umuco nyarwanda no kumenya uruhare dukwiye kugira nk’abanyamakuru ngo tuwubumbatire kandi tuwuteze imbere.


text:
Itorero Inkindi Itatse ni itorero ryashinzwe mu mwaka wa 2013, rishingwa n’umunyarwanda Hitimana Constantin afite intego yo gufasha urubyiruko rupfa ubusa, rurimo gutwara n’iterambera ry’isi, Atekereza kuruhuriza hamwe bakiga umuco wa Kinyarwanda, kuwusakaza no kuwusigasira. Ni itorero rigizwe n’abasore, inkumi n’abakuze bagera kuri 75.
Itorero inkindi itatse ritoza abanyarwanda bose kumenya umuco gakondo binyuze cyane cyane mu mbyino, kuryinjiramo bisaba kuba uri umuntu ubikunda, uzi icyo ushaka kandi uri hejuru y’imyaka 20.
Mu bindi itorero rifasha abaririmo ni ukumenya amateka y’u Rwanda, umuco wa Kinyarwanda wa kera cyangwa w’ubu.
Itorero Inkindi itatse ni itorero rikomeye, ritarama bigatinda, risusuruta ibirori bitandukanye. Intore zizi guca umugara, guhamiriza,kuvuza ingoma no kwivuga, abakobywa bazi gutega aamboko, abariribyi bazi gukoma amashyi no kuririmba. Mu rwego rwo gufasha urubyiruko hirya no hino mu gihugu gusigasira umuco wabo, ubu rifite ishami I Musanze mu ntara y’Amajyaruguru,
Kubera gukora, ubuhanga, gushobora no guteza imbere umuco nyarwanda, ni itorero rya byinnye mu ndirimo Afro Remix ya Man Martin na Eddy Kenzo. Bagaragaje umuco nyarwanda na kinyafurika mu rwego rwo gufasha abo bahanzi na bo bashaka guteza imbere umuziki wa kinyafurika (afro music).
Ni itorero ryitabiriye ibirori bitandukanye mu Rwanda no hanze yarwo harimo Uganda na RDC rikaba risohoka neza, abantu bakishima.
Umuyobozi w’itorero Inkindi Itatse Hitimana Constantin agaragaza akamaro itorero rifitiye abantu agira ati: Rihuza abantu batandukanye, bose bakaba abavandimwe, Ribohora imitima y’abantu bakishima, Risusurutsa ibirori, Rifasha abarigize mu mibereho yabo.
Atangaza kandi zimwe mu mbogamizi amatorero agira muri rusange harimo ibitekerezo bitandukanye aho bamwe babigize bisinesi kurusha gusigasira umuco, aho usanga amatorero yibana abakinnyi.
Akomeza atanga icyifuzo cy’uko : Urugaga rw’Amatorero rwakora akazi karwo neza, hakaba inama, amatorero akagirwa inama, agakorera mu mucyo.
Yiifuza ko Leta cyangwa n’abandi bose bireba; gukurikirana amatorero, kuyashyiraho ijisho, kuyatera inkunga mu buryo ubwari bwo bwose, kuyamenyekanisha, uko habaho irushanwa ry’umupira w’amaguru mu makipe aba mu Rwanda hakabaho n’irushanwa mu matorero, hakamenyekna itorero rirusha ayandi buri mwaka, urwego rushinzwe amatorero rugakora nk’uko urwego rwa Siporo rukora.
Itorero Inkindi itatse rikorera kwa Gisimba ( Nyamirambo), ryitoza Kuwa Gatatu no Kuwa Gatanu kuva saa kumi n’imwe(17h-20pm). Kandi n’I Musanze naho warihasanga.
Ukeneye itorero Inkindi Itatse wahamagara 0788 572 353
Wasura n’urubuga rwabo kuri Faebook: https://web.facebook.com/INKINDIITATSE/?ref=br_rs


text:
Muri iki gihe usanga ingo nyinshi zidatemba umunezero mbese ugasanga akanyamuneza ntako kandi burya nk’uko umugore ari umutima w’urugo, akenshi hari ibyo abona bitagenda kandi bituruka ku mugabo we.
Ibintu abagabo bakora bikarakaza abagore babo
1.Gukunda mama we cyane
Ni byiza kandi si amakosa ko umugabo yakunda mama we kuko mama w’umuntu nta we wamunganyisha, ariko na none ku mugabo ukuze burya iyo akunze mama we bikabije, umugore we ntiyishimira guhora yumva nyirabukwe ariwe uza mbere mu rugo rwabo cyane ko n’ubundi urugo rwubakwa na babiri. Kwita kuri mama we ntibyagakwiye gutuma ariwe agira intero n’inyikirizo kuko rwose wasanga byamusenyeye.
2.Gukunda umupira bikabije
Ibi bikunze kuba ku bagabo batari bake rwose kandi abagore burya ntibabyishimira. Ugasanga umugabo afite televiziyo n’ifatabuguzi rimwemerera kurebera imipira iwe ariko iteka agahora yigira kurebera mu tubari kandi wenda ari na mugicuku. Yego birumvikana ntawaca iteka ngo ntibakave mu rugo, ariko burya hari uburyo bwiza bwo kubikoramo.
Niba koko umugabo yifuza kurebera umupira hamwe na bagenzi be, ibyiza ni ukubibwira umugore ndetse rimwe na rimwe byajya bikunda mukanajyana kandi mpamya ko nta mugore utabyishimira n’ubwo yaba adakunda imipira cyane. Ikindi kandi rimwe na rimwe umugabo yagakwiye kwigomwa akarebera imipira mu rugo igihe afite ifatabuguzi cyane cyane nk’imipira iba ninjoro.
3.Kugona cyane
Iki ni ikibazo gikomeye cyane usanga abagore binubira, kandi n’ubwo ari imiterere kamere y’umuntu burya kwa muganga bashobora kugufasha. Umugore ufite umugabo ugona cyane usanga atishimira kuryamana n’umugabo we ndetse rimwe na rimwe yagona bikabuza umugore gusinzira. Nyamuneka mugabo niba bijya bikubaho ntuzuyaze kwegera abaganga babugenewe bitazagusenyera.
4.Kutishimira inshuti z’umugore
Ibi nabyo ni ibintu bikomeye mu mibanire y’abashakanye. Niba umugabo akunda kubuza umugore kugendana n’inshuti ze z’abagore bagenzi be cyangwa se akamufuhira bikabije kuburyo amubuza kuvugana n’abasore cyangwa abagabo biganye, bakorana cyangwa baziranye mu bundi buryo, nta kabuza rwose umugore ntazabyishimira kandi bizazana agatotsi mu mibanire yabo.
5.Kurangarira abakobwa ari kumwe n’umugore
Mugabo uramenye rwose niba wasohokanye n’umugore wawe cyangwa muri kugendana aho mwaba mujya hose, ntuzarote unatera akajisho umwanya ku bandi bagore cyangwa abakobwa. Iki kintu abagore ntibakishimira namba rwose. Umugore wawe aba akeneye ko umwereka ko ariwe rukumbi witayeho bityo ijisho ryawe ntirizagusenyere.
6.Kudafasha umugore imirimo yo mu rugo
Ibi abagabo benshi ntibabyumva ariko kandi ni ngombwa cyane. Uwo mwashakanye ni umufasha wawe si umukozi wawe! Burya rero sinangombwa ko umufasha ibintu bihambaye ako wamufasha kose kamutera akanyamuneza.
7.Gukunda amafaranga bikabije
Uwavuga ko nta muntu udakunda amafaranga rwose ntiyaba abeshye. Gusa gukabya nabyo ntibijya biba byiza pe! bitera umutima mubi umugore kubona umugabo aha agaciro gahambaye amafaranga mbese ugasanga ntiyita ku bindi byazana akanyamuneza mu rugo nko gusura abantu, gutembera, gusohoka, kwitabira ibirori n’ibindi nk’ibyo witaye gusa ku kwiruka ku mafaranga.
8.Kudaha umwanya umugore ngo amwiteho
Ni ngombwa cyane ko umugabo azirikana ibyo umugore we akunda, akajya amugenera impano zinyuranye, akazirikana amasabukure ye n’ay’abana ndetse akagerageza kumuba hafi muri byose. Erega bwa buryo wajyaga umutetesha mugikundana mutarabana n’ubu mubana ntibyamugwa nabi.
Src:www.Pschologytoday.com


text:
Imvugo zipfobya imyigire yo muri iki gihe usanga ziyongera buri munsi.
Bamwe bati “hize uwize Bic ikigura abiri”, abandi bati “biga biga iki ko ari uguta igihe”,hize uwize bagifeta diplome (bakizihiza impamyabumenyi)” abandi bati “hize uwize tucyandika ku rubaho”, “hize uwize tugifata imyandiko mu mutwe.”
Hari igihe nagiye nibaza niba koko ibivugwa ku burezi byose ari ukuri,ariko rimwe nkavuga ko ari amakabyankuru. Rimwe ukumva ngo abantu barangije kwiga kaminuza ariko harimo abatazi kwandika ibaruwa isaba akazi,ubundi ngo badodesheje memoire (kwandikisha igitabo),ubundi ngo batanga ruswa bagura amanota ,zaba amafaranga cyangwa ruswa ishingiye ku gitsina n’ibindi.
Kubera ko bivugwa na benshi byageze aho biba nk’ukuri ,aka wa mugani ngo “akatavuzwe n’umwe….”.
Ibi rero byatumye nibaza niba ariho haturuka n’izo mvugo bamwe bavuga ko zabaye insigamigani.ngo “Hize uwize Bic ikigura abiri. Cyangwa se ukumva ngo “aho kwiga nka ‘uy’uriya nabireka” cyangwa ngo “Yiga yiga iki ko ari uguta igihe”
Ibi byose bituma nibaza nti “ubundi uvuga izi mvugo aba yarize? Cyangwa se ni uko aba abonye uwitwa ko yize ntacyo amurusha?Cyangwa akabona ibyo yagakoze nk’umuntu wize ntabishoboye?
Gusa bigaruka kuri rya jambo ngo “ireme ry’uburezi.” Waribaza nde?Ryatangwa na nde?Ryagaragara gute? Ryamenyekanira he? Ese ubu rirahari? Rifitwe na nde? Ripimirwa he?
Si nzi ko byakoroha gusubiza ibi bibazo,ariko “impamvu ingana ururo”.Bivuze ko uru rubanza ari rumwe bita “uruca abana.
Ubusanzwe mu Rwanda gahunda y’imyigishirize yahabaye guhera ku Bukoloni ni gahunda y’Ababiligi. Ahanini yahereye nyuma y’intambara ya 2 y’isi. Usanga umunyeshuri uyigamo atyaza ubwenge akoresheje umutwe we “gufata mu mutwe (Kuboroka),guteranya no gukuba mu mutwe hatifashishijwe ibyuma, ndetse hakabaho ikintu cyo kwiga ku gitsure ndetse utsinzwe akirukanwa.
Ibi rero byagiraga ingaruka nziza n’imbi. Kuko hatangiraga abanyeshuri benshi hakarangiza bake. Ariko na none abarangizaga babaga bakenewe na Leta kuko babaga ari bake. Ibi ntibyagarukiraga ku kuba umwana yatsinzwe gusa ahubwo hamwe na hamwe hagiye hazamo ihezwa,iringaniza n’ikandamizwa. Bigatuma uhawe ayo mahirwe yo kwibona mu cyiciro cy’abakomeje amashuri yiga yizeye ko Leta izamuha akazi byanga byakunda cyane ko yabaga ayize atabarirwa no muri ibyo byiciro byahejwe.
Ingaruka mbi cyane byasize ni uko “abanyeshuri biga bazi ngo Leta niyo izabaha akazi ndetse bikaba bitashoboka uyu munsi.
Ingaruka nziza ni uko uwigaga wese yashyiragaho umwete kuko kurangara gato wahitaga wirukanwa. Ibi byatumaga abanyeshuri barangizaga kaminuza barangiza ari abahanga abo bitaga “intiti.”
Ibi kandi byajyana n’integanyanyigisho zimwe ,ibitabo bimwe ndetse n’abarimu bize ubwarimu. Aribyo bamwe baheraho bavuga ngo kera hariho ireme ry’uburezi.
Sinabihakana ariko sinanabyemeza,gusa twibuke ko icyuho cyasizwe na Jenoside yakorewe Abatutsi mu 1994,aho abarezi,abarimu,abayobozi n’abanyeshuri bishwe muri Jenoside.
Jenoside ikimara guhagarikwa n’ingabo zari iza RPA,gahunda yari iriho ni ugusana igihugu cyari cyarasenwe burundu. Icyo gihe mu burezi hitabajwe abarimu bo mu bihugu bituranye n’u Rwanda cyane abo mu cyitwaga Zaire bafasha mu kongera kugira uburezi.
Gusa nyuma ya Jenoside Politike y’uburezi yahise ihinduka bijya kuba burundu. Kuko hatangijwe uburezi budaheza,butaronda akarere,cyangwa ubwoko,ndetse iringaniza riracika burundu.
Ibi byatumye umubare munini w’abanyarwanda uyoboka ishuri ndetse n’igihugu kibona ko nta wundi murage cyaha abenegihugu. Jenoside yabaye hari Kaminuza imwe,ariyo Kaminuza Nkuru y’u Rwanda. Imyaka 20 Jenoside ihagaritswe ubu Kaminuza n’amashuri makuru zirarenga 20. Ugereranije buri mwaka havuka Kaminuza.
Ikindi niba Kaminuza yari 1 zikaba zigera kuri 20,ubwo nabarangizamo bashobora kuba barikubye inshuro nyinshi. Birumvikana. Ni ikintu cyo kwishimira ko abarangiza ari benshi.Ariko haracyari cya kibazo kivuga ngo “Ese abarangije barangije ari Ababiligi cyangwa ni Abanyamerika?”
Ubundi abize muri gahunda y’Abanyamerika bakunda kwiga badateze ko Leta ariyo izabaha akazi. Niho uzasanga akenshi hatabaho kunaniza umutwe awushyiramo rimwe n’ibyo adakunda,ahubwo ugasanga bamwigisha hakurikijwe icyo umunyeshuri abona kizamutunga. Akenshi usanga abanyamerika bashyira imbere ubumenyi ngiro (pratique) naho Ababiligi kuboroka (Theories)
Ibi byerekanwa n’amashami yigwaga k’ubwo Ababiligi”Sociologie,science politique,Droit,Litterature,science sociale,….,naho Abanyamerika “Sciences,Medecines,Mechanics,technology….
Ikibazo gituma rero ziriya mvugo ziharabika uburezi bw’iki gihe,ngo ni uko usanga hari urangiza, atazi ibyo byogufata mu mutwe (Belgian system) ndetse atazi n’ubwo bumenyi ngiro (American System). Bigatuma bavuga ngo “Hize Uwize Bic ikigura abiri”
Muri iyi minsi u Rwanda rwatangije gahunda nshya career guidance, isa neza nk’ikoreshwa muri Amerika, aho umwana afashwa kwiga ibizamugirira akamaro,akiga ibizatuma yihangira imirimo.Bigaragara ko uburyo bw’Ababiligi bwo gufata mu mutwe buzaba burangiza igihe cyabwo cyane ko ngo Leta ishobora gusa gutanga akazi kuri 5% baragiza muri Kaminuza.Bivuze ko abagera kuri 95% basigara bitwa abazihangira akazi cyangwa aba bakitwa abashomeri.
Iyi mibare iteye ubwoba kuko icyaba igisubizo cya nanone ni kubasubiza kwiga ibyatuma bihangira umurimo. Bivuze ko niba ntibeshye,gahunda y’imyigire y’Ababiligi ntaho yageza abanyarwanda .
Muri make niba bavuga ngo “Hize uwize Bic ikigura abiri” njye mbona bivuze ko nta mwanya kwiga amasomo yo kwandika gusa nta bumenyingiro bigifite.N’ubwo bamwe babifata nk’ibisebetse kubona umuntu wize akora ububaji,akanika,yubaka,yurira amapoto,yubaka imihanda,ariko u Rwanda rwa none ni abo rukeneye. U Rwanda ntirukeneye afata inkoranyamagambo mu mutwe ntacyo bibamariye.Ntirukeneye abarangiza kaminuza bandikirwa amabaruwa abasabira akazi.u Rwanda rukeneye uburezi butuma uwize abasha kwibeshaho n’abamukomokaho ndetse agateza n’igihugu imbere.
Kwiga ntibirangira,,ari uwize kera n’uwiga muri iki gihe,,igikuru ni ukumenya ko uburezi ariyo soko y’iterambere kuko ntaho igihugu cyagera nta burezi bufite ireme.
src: Izuba Rirashe kuwa 28 Kamena 2014


text:
Banyarwandakazi, Banyarwanda,
Bayobozi b’amashyaka ya politiki ya Opozisiyo namwe muyoboye Amashyirahamwe ya Sosiyete sivile nyarwanda,
Nshuti zacu namwe mwese mwikundira igihugu cy’u Rwanda ,
1.Nzinduwe no kubatumira mwebwe abacyizera ko impinduka nziza ishoboka mu Rwanda kugira ngo tuzahurire i Buruseli kuri iki Cyumweru taliki ya 31 Nyakanga 2016, guhera saa munani z’amanywa (14:00) , mu cyumba cy’inama kiri Rue Eloy 80, Anderlecht 1070, kugira ngo njyewe n’ikipe dufatanyije tuganire namwe birambuye ku rugendo twiteguye gukora rwo kujya gukorera politiki mu gihugu.
2.Muri iyi imyaka 6 ishize twagerageje kubagezaho ibitekerezo n’ibyiyumviro byacu, twerekana ku mugaragaro uko tubona imiyoborere y’igihugu cyacu muri iki gihe, tugaragaza uko twumva n’ibibazo bikomeye cyane bibangamiye rubanda rugufi, bishingiye ahanini ku butegetsi bw’igitugu bw’Agatsiko kayoboye Umuryango wa FPR- Inkotanyi kahisemo kwiyubakira ku kinyoma, iterabwoba, ivangura n’ukwikubira ibyiza byose by’igihugu.
3.Twagize igihe cyo gusesengura,kungurana ibitekerezo no gutangaza agaciro gakomeye duha Inzira y’Amahoro nk’iyafasha Abanyarwanda guharanira uburenganzira bwabo batagombye kongera kwisenyera igihugu bikabije.
4.Twerekanye ko kuzahura gihugu cy’u Rwanda bisaba ko haboneka Abanyapolitiki BEMERA kwitanga, bagatsinda iterabwoba kugira ngo begere rubanda bafatanye gukora REVOLISIYO idasesa amaraso ariko yifitemo ububasha bwo gutigisa ibirindiro by’ingoma y’igitugu bityo igashyira u Rwanda mu nzira ikwiye ya demokarasi ari nayo butegetsi bwa rubanda kandi buharanira by’ukuri inyungu rusange.
5. None rero dore igihe kirageze ngo twereke Abanyarwanda ko imvugo yacu ariyo ngiro. Koko igihe kirageze ngo tugere ikirenge mu cy’intwari zatubanjirije , bityo nka Madame Victoire INGABIRE duhaguruke tuve mu buhungiro, dusange rubanda mu gihugu, tutirengagije inzitizi n’ingorane zidutegereje.
6. Tugiye twitwaje Umushinga twateguriye Abanyarwanda dushaka kwerekeza mu rugendo ruhire rwo » Kunga abenegihugu kugira ngo dufatanye kwiyubakira u Rwanda-Moderne »(Together to modernize Rwanda; Rassembler pour moderniser le Rwanda).
7.Bitarenze ukwezi k’Ugushyingo (11) 2016, tuzasesekara mu Rwanda, dufatanye na rubanda rugufi gushinga ISHEMA rizahatanira gutsinda amatora yo mu 2017 na 2018 kugira ngo tuzahabwe ububasha bwo kuyobora u Rwanda mu nyungu za bose.
8. Nk’ababanye namwe mu buhungiro imyaka itari mike, ntidushobora kwirengagiza ko umuganda wanyu ukenewe cyane mu gufasha Abanyarwanda bari ku ngoyi mu gihugu kwiyubakamo ubushobozi bwo guhangana n’ubutegetsi bw’igitugu hagamijwe kwishyiriraho ubuyobozi butanga amahoro n’ituze mu gihugu no mu Karere k’Ibiyaga bigari. Kandi mumenye neza ko urwo ruhare rwanyu nyine arirwo ruzabaha kwigenga mu gihugu cyanyu, abanyu ntibakomeze kugirwa Inkomamashyi n’Abagereerwa mu Urwababyaye, mugatura mugatunganirwe, mutegatemberana ishema mutekanye mu Urwagasabo.
9.Niyo mpamvu mbararitse ngo muzitabire muri benshi iki Kiganiro mbwirwaruhame cya nyuma tuzakorera i Buruseli kuri iki cyumweru kije. Nimwirengagize ibyakunze gutanya Abanyarwanda, muze tujye inama, dushyigikire abiyemeje kwitanga, twirinde kubaca intege.
10.Wowe ugishidikanya ku bushobozi bwacu bwo kuba hari icyo twahindura mu Rwanda, ibuka ubuhanga bwa kinyarwanda bugira buti, « ntawe uvuma iritararenga « , » Na nyina wundi abyara umuhungu » kandi bukongera ngo n’ » Imana ifasha uwifashije » , maze utsinde igishuko cyo gukomeza kwigira »Ntibindeba « .
Umwanzuro
Mbega ukuntu nifuza ko Abanyarwanda twese twakumva ko ibibazo bikomeye dufite ntawe uzamanuka mu ijuru ngo abidukemurire, bityo tukagasobanukirwa neza ko » Nta wundi ubitubereyemo « !
Mbaye nshimiye mbikuye ku mutima abazaza kudushyigikira, Imana izabaha Umugisha kandi nzi neza ko n’igihugu kitibagirwa abakigobotse , mu gihe gikwiye.
Harakabaho Repubulika y’u Rwanda
Ishema ku benegihugu bose nta vangura.
Bikorewe i Paris, 28 Nyakanga 2016.
Padiri Thomas Nahimana,
Umunyamabanga mukuru w’Ishyaka Ishema ry’u Rwanda
Umukandida mu matora y’umukuru w igihugu yo mu 2017.


text:
Zirikana iri somo: Igitabo cy’Intagiriro 18,20-33
Hanyuma Uhoraho ati: « Induru iterwa na Sodoma na Gomora imaze kuba ndende, n’icyaha cyabo kirakabije !Ngiye kumanuka ndebe niba iby’induru yangezeho ariko babigenjeje koko.Niba atari byo kandi nabyo mbimenye. »
Ba bagabo bagenda berekeje i Sodoma , Abrahamu we akomeza guhagarara imbere y’ Uhoraho.
Abrahamu aramwegera ati « Koko ugiye kwica intungane hamwe n’umunyabyaha? Hari n’aho yenda haboneka abantu mirongo itanu b’intungane mu mugi!Ubwo se koko warimbura uriya mugi? Ntiwababarira hariya hantu ugiriye izo ntungane mirongo itanu? Uramenye ntukabigenze utyo ngo wice umunyabyaha hamwe n’intungane ; intungane zaba zipfuye urw’abagome. Ntibikabeho ! Ucira imanza isi yose ntakarenganye ! »
Uhoraho ati « Ninsanga muri Sodoma hari intungane mirongo itanu, nzahagirira imbabazi, nzahasonera kubera izo ntungane mirongo itanu.»
Abrahamu ati « Njye mukungugu, njye w’ivu, nongeye kuvugisha Databuja. Za ntungane mirongo itanu nihaburamo eshanu, bizatuma usenya uriya mugi wose ? »
Uhoraho ati « Nimpasanga intungane mirongo ine n’eshanu sinzahasenya. »
Abrahamu ati « Ahari wenda haboneka mirongo ine.»
Uhoraho ati « Sinzawusenya ngiriye abo mirongo ine.»
Abrahamu ati « Databuja ntarakare nongeye kubaza: ahari wenda haboneka mirongo itatu.»
Uhoraho ati « Sinzawusenya ninywusangamo mirongo itatu ».
Abrahamu ati « Nongeye kwiyemeza kubaza Databuja : ahari wenda haboneka makumayabiri.»
Uhoraho ati « Sinzahasenya nihaboneka makumyabiri.»
Abrahamu ati « Databuja ntarakare reka noneho mvuge ubwa nyuma: ahari wenda haboneka icumi gusa. »
Uhoraho ati « Sinzahasenya, ngiriye abo icumi ».
Uhoraho ngo arangize kuvugana na Abrahamu, aragenda maze Abrahamu asubira iwe.
Uko byagenze, ibara umupfu : Sodoma yafashwe n’inkongi, irarimbuka irashira , harokoka Loti n,abakobwa be babiri gusa !
Isomo ku Rwanda
Kuri iki cyumweru nifuje gusangiza abakunzi b’Umuhanuzi iri somo kubera ko hari impamvu. Muri iyi minsi nakomeje gutekereza cyane ku mahano akomeje gukorwa mu Rwanda. Nitegereje cyane amafoto y’iriya mirambo y’inzirakarengane zabohewe amaboko mu mugongo , zigakubitwa, zikicwa , zikoherwa mu ruzi , kugeza ubwo zireremba mu kiyaga cya Rweru. Nitegereje uko Leta ya Kagame yiraza i nyanza ngo ntizi abishwe, abantu bakabura gishyingura kandi bigaragara neza ko ari Abanyarwanda. Nakomeje no kuzirikana uko abantu ibihumbi byinshi bakomeje kuururwa irengero, bikarangirira aho. Nakomeje kwibaza kuri iri fungwa rya hato na hato ry’abayobozi bakuru ba gisivile na gisilikari, ahanini biturutse kuri MUNYANGIRE yagizwe nk’itegeko nshinga ry’ingoma ya FPR Inkotanyi.
Byanteye kwibaza ikibazo Abanyarwanda benshi bibaza muri iki gihe :Muri kiriya gihugu cyacu haracyari abantu bagishyira mu gaciro , bashobora kukirengera bakakibuza kongera guhomboka ?
Muri iri somo rya Bibiliya niho nabonye igisubizo, biturutse kuri iyi nkuru y’irimbuka rya Sodoma . Koko rero mu gihugu ntihajya habura abantu b’intungane, abantu bashyira mu gaciro ariko hashobora kubura umubare uhagije kugira ngo bakibuze kurimbuka . Abantu batatu ntibahagije ngo barokore umugi : Loti n’abakobwa be babiri gusa(dore ko na nyina ubabyara yarimbukanye n’inkozizibibi!) ntibashoboye kurokora Sodoma.
None mu Rwanda haba nta bantu icumi b’intungane bagihari ? Kandi ko bishoboka ! Abantu b’intungane ni abantu bashyira mu gaciro, banga akarengane(justes), batemera guhindurwa ibikoresho n’umugiziwanabi,bemera guhaguruka bakitangira kwamagana ikibi no kurengera abarengana. Umuntu w’intungane ntashobora kwsemera guhindurwa igikqnge, ngo agamburuzwe n’ubwoba bw’urupfu. Aho guhemuka yakwemera guhara ubuzima bwe akicwa.
Aho iterabwoba ryahawe intebe mu Rwanda rituma hari abantu b’intungane bakiharangwa ? Aho uwashaka abantu icumi yababona ? Aho gutegereza kuzabyemezwa n’uko Sodoma irimbutse tuyireba, buri wese yari akwiye kwisuzuma agakora uko ashoboye ngo abarirwe muri bariya “bake” b’intungane. Gusa abake bashyira mu gaciro nabo ntacyo bamarira igihugu batisuganyije ngo ijwi ryabo rishobore kumvikana.
Ababi bazakomeza guteka no kumvirwa kugeza ryari ? Abasenya bazakomeza kurusha ingufu abafte gahunda yo kubaka igihugu kiboneye bose kugeza ryari ?
Noneho muri iyi minsi biragaragarira buri wese ko Agatsiko Sajya ka Paul Kagame (ariko noneho ndabona n’Abassajya yiyemeje kubahingamo ubudehe ni ukuri !) katakiri muri gahunda yo gushyira igihugu kuri « mteremko » gusa , ahubwo ndabona noneho kakigejeje rwagati mu muhengeri ! Twemere koko u Rwanda rwongere ruhomboke turebera ?
Icyumeru cyiza ku bakunda u Rwanda mwese,
Imana ibahe ukurindwa n’Abamalayika bayo.
Padiri Thomas Nahimana.


text:
YASUWE 34
Imyaka 26 irashize habaye Jenoside yakorewe Abatutsi mu Rwanda mu 1994, uko iminsi ishira hakomeza kugenda hagaragara ibimenyetso bitandukanye bigaragaza kandi bigashimangira ko Jenoside yakorewe Abatutsi yateguwe n’ubwo hari abakomeje guhakana ko itabaye , abakayipfobya , abandi bakavuga ko habaye ebyiri.
Ibi ni bimwe mu bikubiye mu itangazo rigenewe Abanyamakuru rya Komisiyo y’igihugu yo kurwanya Jenoside CNLG yashyize hanze, rigaragaza bimwe mu bikorwa simusiga byakozwe hagati y’italiki ya 13 na 19 Mutarama kuva mu 1991 kugeza mu 1994, bigaragaza uko Jenoside yagiye itegurwa, n’uruhare amashyaka akomeye mu gihugu n’abari abategetsi bakomeye bagiye babigiramo.
Kwamamaza
Urugero nk’itangazo ryasohowe n’ishyaka MDR ku wa 15 Mutarama mu 1993, rigaragaza ko Col. Theoneste Bagosora ari we wari uyoboye urugamba rwo kwica Abatutsi, ariko umugambi we akaba yaragombaga kuwugeraho abanje kwivugana Perezida Habyarimana wagendaga biguru ntege mu kuwushyira mu bikorwa.
Twibukiranye ko Bagosora yari umutoni wa Habyarimana dore ko yari umugaba mukuru w’ingabo z’u Rwanda, gusa umubano wabo ukaza kuzamo agatotsi bitewe n’uko aba bombi batajyaga imbizi ku bijyanye n’amasezerano y’Arusha yemereraga Abatutsi bari barameneshejwe ko bahabwa uburenganzira bwo kugaruka mu Rwanda.
Ku bwa Bagosora n’abambari be nka Col Nsengiyumva, Col. Sagatwa na Major Nkundiye wari ukuriye aba GP barindaga Perezida Habyarimana, intego yabo kwari ugukomeza kwica Abatutsi urusorongo nk’uko byakorwaga, gusa baza gukomwa mu nkokora n’ingabo z’igihugu cyane cyane abari bakuriye za Jandarumori.
Iri tangazo rikomeza rigira riti: “Bagosora yatangiye uburiganya bwo gushaka uko abakuru ba jandarumori muri Kigali bahindagurwa abandi bakicwa, ngo kugira ngo hashakwe abo bahuje umugambi w’Abanyakazu.”
’Akazu’ kari agatsiko k’abategetsi bakuru b’igihugu bari bafite inkomoko mu ma Perefegitura ya Gisenyi, Ruhengeri na Byumba, umugambi wabo ukaba wari ugukomeza guheza Abatutsi ishyanga ndetse no gushaka uko abari mu gihugu na bo bahumbahumbwa.
Bijyanye n’uko Habyarimana yagendaga biguru ntege muri uyu mugambi ndetse yari yagambanye akemera gusinya amasezerano y’amahoro, Bagosora we ubwe yateguye uko yakwikiza ’Ikinani’ binyuze muri Coup d’Etat yashoboraga kumwohereza ishyanga n’umuryango we.
Ibi byose byari kugira ngo mu gihe Habyarimana yaba apfuye cyangwa ahunze, Bagosora na Nkundiye bari bahuje umugambi basigare bafite igihugu mu maboko yabo ndetse banasoze umugambi mubisha wo gushyiraho imperuka y’Abatutsi bari barateguye.
Hari n’ibindi bikorwa bigaragaza uburyo Jenoside yari yarateguwe, birimo ishingwa ry’ibitangazamakuru byabibaga inzangano n’amacakubiri, gutoteza abategetsi b’Abatutsi batandukanye nka Dr. Habyarimana Jean Baptiste wari Perefe wa Butare bikozwe n’amashyaka nka MRND na CDR, iyicwa ry’Abatutsi benshi ku wa 19 Mutarama mu 1993, Raporo ya Ambasaderi w’Ubufaransa yo ku wa 12 Mutarama 1994 igaragaza buryo abarenga 1,000 bagombaga kwicwa mu isaha ya mbere ya Jenoside ndetse n’inama y’amashyaka ya Hutu Power yo ku wa 16 Mutarama 1994 yasabaga ubwirinzi Abatutsi ndetse n’ingabo z’Ababiligi zari mu Rwanda.


text:
Ejo nibwo nasomye mu bitangazamakuru inkuru yasakaye ku amagambo yatangajwe na Apôtre Joshua Ndagijimana Masasu , uyobora itorero Evangelical Restoration Church ubwo yari gutanga inyigisho zerekeye gukundana no kubana hagati y’abashakanye , aho yakanguriraga abagabo kujya bakorakora abagore babo mu gihe cyo kuramya mu rwego rwo gutera ishyari ingaragu zatinze gushaka .
Gusa njye nk’umukristu , nabigereranije n’uko numva bibiliya mu bumenyi buringaniye nyifiteho nkaba n’umunyarwanda utekereza ku muco wacu numva ni ngombwa ko ngira icyo mbivugaho ariko kandi sindibwemeranye n’iyi ntumwa y’Imana.
Kutemeranya na we ndabitwara mu bitekerezo bitatu ari byo ko : byagusha abandi aho kubakosora, kuvongera urusengero rwera, no kwica umucyo nyarwanda .
Ku giti cyanjye ndabanza nemere ko umugore w’umuntu aba agomba kumukunda no kumwereka ko amukuda mu buryo bunyuranye, ariko kandi nahise ntekereza iteraniro ryaba ririmo abakirisitu buri mugabo yaba arimo gukorakora umugore we.
Njye nahise mbona ko bitaba ari ugutera abasore gushaka gusa ahubwo bishobora kubatera irarikandi wenda gutinda gushaka byaba byaratewe n’impamvu zinyuranye zirimo n’amikoro. Ubwo se umuntu we yashakaga gushaka ariko wenda yarazitirwaga n’amikoro azabigenza ate ? Ndumva byaba ari ukumutera irari ahubwo ku buryo byamuviramo kwishyingira cyangwa gusambana kandi nahise nibuka ahanditse ngo : “Umuntu wese uzashuka umwe muri aba bato banyizera akamugusha, ibyiza ni uko yahambirwa urusyo mu ijosi akarohwa mu nyanja.”(Mariko9:42 ).
Njye numva iyi ngiyi itaba inzira nziza yo kubahindura ngo bashake ahubwo yaba inzira ya bugufi yo kubashora mu busambanyi.
Byanatumye kandi mbibonamo kubahuka inzu y’Imana . Urusengero n’iyo yaba ari inzu y’ umuntu ku giti cye yiyubakiye, igihe yahindutse ahantu ho gusengera nk’amateraniro, iyo abantu bateranye mu izina rya Yezu , aba ari kumwe nabo. Ndumva rero igihe tuzagera mu mwanya w’uko buri wese akora ku mugore we aho ashaka n’uko abyumva, ndetse uruhande rw’ababibona bakagwa, ndumva byaba birimo gukora ibidakwiye mu ngoro y’Imana cyane ko twaba twageze mu gihe cy’ishimishamubiri.
Nanahise nibuka ahantu Yezu yasanze abantu bari gukorera ubucuruzi mu rusengero , maze akabimena akanabihanangiriza … [ Abwira abacuruzaga inuma , ati “nimuzikure ahangaha; inzu ya Data mwiyigira inzu y’ubacuruzi!” Yohani 2, 16-17 ]
Njye muri rusange nanabibonamo kuba abantu baba barimo gufata inzu y’Imana bakayihindura nka night club ibi bita akabyiniro . Niho ukora ku muntu uko ubyumva n’aho ushaka bitewe n’uko umubiri wawe ubigusaba cyangwa bitewe n’urwego ushaka kumushimwishamo.
Ikindi kandi njye mbibonano guta umuco kuko n’ubwo twakwirengagiza abarabona uko gukorakoranaho, n’aho byabera cyane ko n’ababikora baba babyemerewe, ndabibonamo guta umuco kuko ntabwo twaba tugana aheza mu gihe ibintu nk’ibi bikorwa abana babireba. Nashakaga kuvuga ko no mu rugo aho abantu batuye biha akabanga bakajya mu cyumba. Njye rero ibi mbibonamo guhabanya n’umuco nyarwanda kuko ntibimenyerewe ko ababyeyi bakora ishimishamubiri imbere y’abana kandi no mu rusengero byajya biba n’abana bahari.
Iki kikaba ari cyo nifuzaga kuvuga ku magambo yavuzwe na apotre Masasu : “…..Kandi hagati mu mwanya wo kuramya mujye mubakirigira mu mugongo, ndabibemereye,…bizatuma abaseribateri bari ahangaha bumiranye, aba bari ahangaha batanabona bibatere nibura ikintu cy’ubushake bwo kuzarongora neza.” Bikaba ari ibitekerezo byanjye bwite nifuje gutanga ku nyigisho z’uyu mwigisha nk’umukristu kandi w’umunyarwanda .
Ahubwo nkaba nabwira abasore n’abandi batarashaka nti " nuko uhunge irari rya gisore , ahubwo ukurikize gukiranuka no kwizera n’urukundo n’amahoro, ufatanije n’abambaza umwami wacu bafite imitima iboneye." 2 TIMOTEYO 2:22.
ubwo ari shops nkizindi zose tubona leta nibasoreshe rero Ariko mbabaze niba bimeze gutyo abakristu babasha kubona ayo mafranga bakayatanga ngo basengerwe cg bateranira murizo nsengero ako gakiza baba baguze gafite irihe reme???cg ubuziranenge bwako rwose munsobanurire
Mbere na mbere ndashimira cyane Alphonse Bikorimana watinyutse kwandikira "Apotre" Masasu.Nizere ko azabona iyo Lettre yawe mu ntoki,apana mu binyamakuru.Icyo ukwiye kwibaza,ni iki:"Ese ko aba biyita Intumwa z’imana,nibyo cyangwa sibyo?".Ese koko insengero bubatse,ni inzu z’imana koko?".Dore impamvu ataribyo.Muli Matayo 10:8,Yesu yadusabye "gukora umurimo w’imana ku buntu".Ndetse na Pawulo aduha urugero muli Ibyakozwe 20:33,aho atubwira ko akorera imana adasaba "amafaranga",ahubwo akora n’indi mirimo akitunga.Yabohaga amahema (tents) akagurisha.Agafatanya n’abandi bakristu kugenda babwiriza mu nzira,mu ngo z’abantu no mu masoko (markets) nkuko tubisoma muli Ibyakozwe 20:20 na 17:17.Iyo wabahaga amafranga barakubwiraga ngo "uragapfana n’ayo mafaranga yawe".Byisomere muli Ibyakozwe 8:18-20.Reka nkubaze:Wali wabona Masasu,Gitwaza cyangwa Rugagi bali mu nzira babwiriza nkuko Yesu,Pawulo,etc...babigenzaga?Insengero zabo,ni izo kwambura abayoboke babo amafaranga bagakira vuba,nyamara Yesu yarabitubujije.Insegero zabo ni Boutiques (shops) zo kwakiriramo amafaranga ngo bakire.Ntabwo ari insengero z’imana my friend.
MASASU uvuga,aherutse kugura imodoka ya 90 millions RWF (V8).Rugagi,arashaka kugura indege.Gitwaza,abana be biga muli America,ndetse n’umugore we akajya kubyarirayo.Rwose mujye muhumuka,mumenye UKURI.Nubwo biyita "abakozi b’imana",Bible ibita "abakozi b’inda zabo" (Abaroma 16:18).Icyo bashaka ntabwo ari Imana.Target ni IFARANGA.
Muvandimwe uvuze ukuri ndetse kwinshi. Gusa ndabona dusohoye mû minsi iheruka pe! Gukorakorana mu rusengero? Urwo ntiruzongere kwitwa urusengero ruzitwe inzu y’ababyeyi batagira umuco n’ikinyabupfura


text:
Umurundi wari umukozi wo mu ndabo z’umuzungukazi byarangiye ahindutse umukunzi nyuma yaho aba nyiri urugo. Urukundo rwabo rwaje gukomera barabana ubu bafitanye abana babiri b’abakobwa.
Iby’urukundo rwabo biratangaje
Urukundo bavuga ko uwo rukunze rumusanga kandi nanone ngo rugira ayarwo. Ni kenshi twumva inkuru z’urukundo zitangaje zituma havugwa byinshi. Urugero hari igihe usanga umusore yarihebeye inkumi ifite ubumuga bwo kutabona kandi bagakundana ndetse bakanabana cyangwa se nanone umuntu adafite ubumuga runaka agakunda undi ufite ubumuga kandi ntibibuze urukundo rwabo gukomera cyo kimwe n’uko hari umusore uhitamo gukunda umukecuru wacuze kandi bakabana ndetse bagakora ubukwe.
Byarangiye umuzungukazi amukunze bitavugwa
Uyu munsi twifuje kugaruka ku nkuru y’urukundo y’umuzungukazi wakunze umurundi wamukoreraga mu ndabo [ubusitani] nyuma akaza kuba nyiri urugo ubu bakaba bafitanye abana babiri. Uyu murundi agaruka ku rukundo rwabo rutangaje yavuze uko bahuye.
Yagize ati” Nari mfite imyaka 19 we yari afite 25, twahuriye muri Germany ubu hashize hafi imyaka 14. Icyo gihe narihiringaga mfatanya utuzi tubiri hanyuma muri weekend nkakata ubusitani bw’abakire bari batuye Hamburg”. Yakomeje agira ati “Yambonyemo ubushobozi ntizerega ko mfite akajya anzanira umutobe na biscouts igihe nabaga ndi kumukorera mu busitani bwe”.
Ubu bafitanye abana b’abakobwa babiri
Yakomeje avuga ko kubera ukuntu yamwitagaho yanyuzwe no kumukorera maze umuzungukazi nawe akajya amuherekeza buri gihe uko aje kumutunganyiriza mu busitani ndetse akamufasha.
Kubera ukuntu bafatanyaga akazi ngo igihe kimwe cyarageze maze agiye kumuhemba undi arabyanga kuko bisa n’aho ntacyo yari yarakoze ariko undi [umuzungukazi] umuhatira gufata sheki. Ngo yarabimuhatiye ariko umurundi ageze aho atangira kumugendera kure. Nyuma yaho ngo umuzungukazi yamushyize sheki mu mufuka arekeramo intoki barebana akana ko mu jisho amubonamo umugore we w’ahazaza.
src:inyarwanda


text:
Kugira urugo rwiza ntibyizana ahubwo buri wese mu muryango arabikorera, yaba umugabo, umugore ndetse n’abana. Dore amwe mu mabanga yagufasha kwiyubakira urugo rwiza:
1.Urukundo
Urukundo ntirukabure mu rugo rwawe. Ijambo ‘ndagukunda’ rijye rikoreshwa kenshi, ntirigaharirwe iminsi ya mbere yo kubana gusa kuko niyo warakaranije n’umufasha wawe mugomba kwiyunga nyuma yaho rya jambo ‘ndagukunda’ rikongera rikanezeza urivuga ndetse n’uribwiwe.
Urukundo kandi rugomba kugaragarira no mu bikorwa, ugerageza gukorera mugenzi wawe ikimunezeza utanibagiwe bimwe mu byo wajyaga umukorera mutarabana.
2.Umunezero
Gutera urwenya ndetse no gushimishanya byongera ubucuti mu muryango, bikanatuma murugo hazamo umunezero, mugaseka ndetse buri wese akishimira kuba iruhande rw’undi kuko aba aziko bimutera ibyishimo n’akanyamuneza.
3.Ibiganiro
Ibiganiro hagati y’abashakanye ni imwe mu nkingi zo kwubaka urugo rwiza. Ibikorerwa mu rugo bigomba kubanza kuganirwaho n’abashakanye ndestse niba bireba abana, rimwe na rimwe igihe ari ngomwa, nabo bakagira umwanya wabo muri icyo kiganiro. Niba hari ikibazo mugomba kwicara mukakiganiraho mukagishakira umuti hamwe.
4.Ukuri
Kubeshya ni bibi cyane mu muryango kuko iyo ukuri kugaragaye bitera amakimbirane. Kubwizanya ukuri bizanwa no kwizerana hagati y’abagize umuryango, bigatuma umwe abwira undi ibanga rimuri ku mutima bityo umunezero n’ikizere bigataho mu rugo rwanyu.
5.Imbabazi
Ngo ntazibana zidakomanya amahembe, buri wese bishobora kumushyikira ko yakosa cyangwa se akababaza mugenzi we mu buryo butandukanye. Kwemera ikosa ndetse ukanarisabira imbabazi bitanga amahoro mu muryango bikanakuraho uburakari bw’awakoserejwe. Uwakorewe ikosa nawe agomba gutanga imbabazi, kuko mugenzi we aba atari umumarayika ngo abe yamera uko abyifuza kwose.
6.Kubahana
Buri wese aba agomba kubaha undi, akubaha ibitekerezo bye ndetse n’imyumvire ye kuko agasuzuguro ,cyane cyane ku mugore usuzugura umugabo we, ari imwe mu mpamvu ituma urugo ruzamo umwiryane ndetse bikaba byatuma usuzugurwa ajya kwirebera abamuha agaciro.
7.Kwiyakira no kwakira mugenzi wawe
Akenshi iyo umuntu amaze kurushinga hari ibishobora guhinduka ku mubiri we, nko kubyibuha, gusaza,… ntago mugenzi wawe azahora ameze nk’uko mwamenyanye ameze igihe yari akiri muto ahubwo ugomba kumenya ko izo mpinduka zabaho, ibyo ntibibe impamvu zo guca inyuma uwo mwashakanye ngo ujye kwirebera ahandi,byaba byiza mukarwanya ibishoka,urugero mugakora nka siporo igihe mudashaka kubyibuha.
8.Kwiyitaho no kwita kuri mugenzi wawe
Kugera mu rugo ntibivuze ko uba warashyikiriye ngo urekeraho kwiyitaho. Isuku kuri buri wese ni ngombwa, ukiyitaho uko bigushobokeye kwose bitewe n’ikigero ugenda ugeramo kugirango ukomeze guhesha ishema mugenzi wawe. Kwita kuri mugenzi wawe nabyo birakenewe kuko ari kimwe mu bimenyetso by’urukundo uba umufitiye.
9. Kwita ku bana
Buri wese aba agomba kugira uruhare mu kwita ku bana mwabyaranye. Guharira umwe mu bashakanye kurera abana bituma urukundo rugabanuka kuko ibyo gukora bimubana byinshi bigatuma yita kubana gusa akibagirwa umufasha we, ndetse bikanatuma ariwe abana bikundira kuruta undi. Nyamara gufashanya bituma abana banezererwa ababyeyi bombi bikanatuma buri wese abonera undi umwanya.
10.Gutera akabariro
Guhuza ibitsina mu bashakanye ni inkingi ndasimburwa kandi ikomeye yo kugira urugo rwiza ariko bigakorwa harimo urukundo, ubwumvikane n’ubushake.


text:
Home > Amakuru Yose > Urukundo > Mbigenze nte? Ngiye kwisenyera kubera kubura urubyaro
Basomyi ba Imirasire.com mbandikiye ngirango mbagishe inama kuko byandenze. Umugabo wanjye yasaze yasizoye ngo ntahe iwacu kuko ngica guca umuryango kubera kutabyara. Abantu bambwiye ko ariwe waba warabiteye kubera kujya muri
Sauna ariko nabuze aho muhera ngo mbimubwire mbigenze nte?
Hashize imyaka 10 dushakanye n’umugabo wanjye tubanye mu mahoro. Nyuma y’umwaka umwe gusa twabyaye umwana w’umuhungu nyuma y’aho aza kwitaba Imana.Nyuma y’imyaka 3 umugabo wanjye yaje kwadukana umuco wo kujya muri za Sauna avuga ko ituma aruhuka agasohora imyanda mu mubiri.
Twakomeje gutegereza umwana turamubura tuza kujya inama yo kujya kwipimisha muri CHUK baza gusanga intanga z’umugabo zarangiritse kubera ubushyuhe. Bamuhaye ibinini byo kunywa arabinywa ariko nyuma yanga ko dusubira kwisuzumisha ngo turebe ko yakize.
Muri iyi minsi amereye nabi avuga ko arinjye utabyara kuko yizeye ko imiti bamuhaye yamukijije kandi atarasubiye muri controle. Ikindi kandi muganga yamubwiye kuba ahagaritse sauna ariko yaranze.
Abantu batandukanye bambwiye ko nkwiye kumubwira agahagarika sauna ariko yaranze kandi bambwiye ko ariyo yaba yarangije intanga ze. Ari gushaka kunyirukana ngo azane undi mugore ubyara kuko avuga ko ntakibyara bitewe no guhangayika bigatuma mba numye iyo dukoze imibonano mpuzabitsina. Mungire inama y’icyo nakora kuko umugabo wanjye ndacyamukunze.
Igisubizo:
Muri iki gihe hagenda haduka ibintu byinshi bitari bimenyerewe cyane, bimwe bikagenda bigira ingaruka ku mibereho y’abantu. Usanga abantu bagenda bahura n’uburwayi butandukanye kubera ko rimwe na rimwe bagiye barya ibiribwa byavuye mu nganda ndetse no gukoresha ikoranabuhanga.
Ubushakashatsi bwashyizwe ahagaragara, bugaragaza ko ku bantu babana byemewe n’amategeko bagera ku kigero cya 15% bagira ibibazo byo kubura urubyaro kubera ko usanga intanga z’abagabo zarangirijwe no gukoresha ibintu bizangiza.
Ibi bibazo bigenda biba imbogamizi, byatumye abashakashatsi bo muri kaminuza zitandukanye bagaragaza ibi bintu 5 bigira uruhare mu kwangiza intanga z’abagabo.
1. Kunywa ibiyobyabwenge
Ku bantu basanzwe batumura ku gatabi, usanga bafite ingorane nyinshi zo kwangirika k’umubiri ariko abanywa ibiyobyabwenge cyane cyane Marjuana bo ni akarusho kuko bituma intanga zabo zangirika.
Nk’uko abashakashatsi bo muri Kaminuza ya Buffalo babigaragaje, mu ntanga zakorewe ubushakashatsi ku bagabo bafashe kuri Marjuana, byagaragaye ko intanga zabo ziba zifite ingufu nkeya ku buryo kubyara biba ari ikibazo.
2. Gukoresha mudasobwa uyiteretse ku bibero
Akenshi usanga abantu bafata za mudasobwa zabo bakazishyira ku bibero byabo bumva ko ntacyo bitwaye ariko mu bushakashatsi bwakozwe byagaragaye ko ibi byangiza intanga. Abahanga bakaba bakomeza batanga inama ko biba byiza gukoresha imashini uyiteretse ku meza cyangwa ku ntebe zabugenewe.
3. Kujya muri Sauna
Abantu benshi bajya muri Sauna kugirango bananure imitsi ndetse babashe kugabanya ibinure mu mubiri. Abashakashasi bo muri kaminuza ya Podova yo mu Butaliyani bagaragaje ko ibi nabyo ari bimwe mu byangiza intanga z’abagabo kuko ahantu usanga hakorerwa sauna, akenshi haba hashyushye kandi ngo kwegereza udusabo tw’intanga ahantu hashyushye si byiza kuko bituma zicika intege maze kubyara bikaba ingorane.
4. Gukora imirimo itera umunaniro ukabije
Muri ubu bushakashatsi bwakozwe, byemejwe ko umunaniro ari imwe mu mpamvu zatuma umuntu agira ibibazo mu kubyara, kuko umunaniro ukabije ugira ingaruka mu kwangirika kw’intanga zigatakaza ingufu. Ibingibi byagaragajwe n’abashakashatsi bo muri Kaminuza ya Califonia Davis kandi bagashishikariza abantu kujya bafata umwanya wo kuruhuka mu buryo bwo kurinda amagara yabo kuko araseseka ntayorwe.
5. Kurya inyama zanyuze mu nganda
Usanga abantu benshi bakunda ibintu byanyuze mu nganda, nyamara akenshi usanga atari byiza ku mubiri. Ku bagabo ho ni ingorane zikomeye cyane kuko inyama zaciye mu nganda zigira uruhare rukomeye mu kuba zatuma urubyaro rubura mu muryango kubera ko umugabo aba atakibasha kugira intanga zatanga umwana.
Mu bushakashatsi bwakozwe, byagaragaye ko abagabo bakunda izi nyama usanga nabo bagira ikibazo mu kubona urubyaro. N’ubwo bibabera imbogamizi, ngo ku birira amafi bo nta ngorane nk’izi bagira ariyo mpamvu bashishikariza abagabo kurya amafi kurusha uko barya inyama zivuye mu nganda.
Ibindi bishobora gutuma abagabo baba ingumba.
Ibintu bishobora gutuma umugabo aba ingumba bigenda bitandukana bitewe n’uko umugabo yakuze mu bugimbi bwe, indwara yagiye arwara mu buto bwe cyane cyane indwara y’iseru , nimba yarigeze kubagwa, akazi uwo mugabo akora cyane cyane abakora akazi gatuma bahora ahantu hashyushye cyane, ahantu hari imirasire ihumanya, cyangwa iyindi myuka cyangwa ibindi bintu bihumanya.
Ibindi bishobora gutera ubugumba umugabo harimo kunywa inzoga cyangwa itabi ubumuga bwo mu mutwe bwaba ari ubugaragara inyuma cyangwa se ubundi budapfa kuboneka urebeye umuntu inyuma(trouble psychologique).
Ubu bumuga bushobora gutuma adashobora gukora imibonano mpuza bitsina neza ndetse rimwe na rimwe bikaba byamunanira burundu.
Hari ibimenyetso bimwe na bimwe bigaragaza ko umugabo afite imisemburo ngabo micye (testerones) : Nko kutagira amoya ku mubiri, cyangwa kugira amatako arimo ibinure byinshi.
Igikunze gutuma abagabo baba ingumba ni ukugira intangangabo zitujuje ubuziranenge. Ibyo akenshi abantu barabivukana, ugasanga imiyoboro imwe n’imwe y’intanga itari mizima rimwe na rimwe udusabo tw’intanga ngabo ntitumanuke ngo tujye aho twagenewe kujya tukigumira hejuru cyangwa twamanuka , aho tuvuye ntihifunge , tugahora tuzamuka ndetse ibyo bigatuma tudakura neza cyangwa ngo dukore intanga ngabo nzima.
Dore zimwe mu ndwara zifata intanga ngabo zigatuma umugabo atabyara
Azoospermie : Kutagira intanga ngabo mu masohoro
Oligospermie : Umubare w’intanga ngabo uri munsi ya miliyoni 30/ml ;
Asthénospermie : Intangangabo zidafite umuvuduko uhagije
Tératospermie : Umubare w’intanga ngabo zifite imiterere itari yo aba ari munini cyane.
Iyo umugabo afite ibyo bimenyetso 3 bya nyuma icyarimwe, amahirwe ye yo kubyara aba ari macye cyane, n’ubwo rimwe na rimwe ashobora kubyara, ariko aba ari nk’impanuka. Azoospermie yo ntabwo mu mavuriro asanzwe bayivura icyakora ubuvuzi bwa gishinwa bukoresha imiti yo mu rwego rw’inyunganiramirire (food Supplement) irafasha ubwo burwayi bugakira.
Ufite kimwe muri ibi bibazo cg se uzi ugifite gana ivuriro rivura rikoresheje ubuvuzi bwa gishinwa. Riherereye mu mujyi wa Kigali ku muhanda ugana kuri Sulfo. Ku bindi bisobanuro wahamagara kuri (+250)787150912, (+250)736024167. Watsapp ni (+250)787150912.
Ubwanditsi
Nitwa Kamanzi Andre ntuye IOWA muri leta zunze ubumwe za Amerika. Ririya vuriro n’uriya muganga ufite numero (+250)787150912 bararindangiye numva bidashoboka dore ko muri Amerika amavuriro yaho yateye imbere cyane. Siniyumvishaga uburyo umuntu yabona urubyaro binyuze muri ubwo buvuzi. Numvaga ko ari imitwe y’abanyafurika bashaka kutwiba amafaranga. Icyakora naje kwemezwa no kubona mbonye urubyaro kandi abaganga bose bari baravuze ko ntashobora kubyara kubera uburwayi bwa Azoospermie. Nari maze imyaka 15 narabuze urubyaro. umugore wanjye yari amaze kugeza ku myaka 45 twarihebye. Uwandangiye uwo muganga ni mukuru wanjye uba mu Rwanda. Uwo muganga akorera muri y’inyubako ya 2000 ku muhanda ugana kuri REG na Sulfo. kubera gutura kure sinabashije kuza mu Rwanda aho natumye mukuru wanjye muha amafaranga angurira imiti arayinyohereza ndayikoresha nyuma nza kubyara. Nawe rero byaba byiza uhamagaye uwo muganga kuri (+250)787150912 akagufasha nzi neza ko bizakemuka
Yo mugore urababaje cyane rwose. Birashoboka ko waba urwaye cg se ari umugabo wawe urwaye. Njyewe nabagira inama zo kwegera ririya vuriro rikabapima mwembi uwo risanze arwaye rikamuvura. Si inkuru mbarirano cyangwa ibikabyo nanjye najyanyeyo n’umugore wanjye. Twari tumaze imyaka 10 twarabuze urubyaro. ntaho tutari twaragiye ngo turivuza ariko byaranze. Nyuma umugabo w’inshuti yanjye yandangiye ririya vuriro baradufasha turivuza ubu tumaze kubyara abana 3 mu myaka 5 ishize. Uzahamagare uriya muganga ufite numero ya 0787150912 azagufasha bizakemuka burundu.


text:
Paul Kagame aho kujyana n’umugore we mu nama yahuje perezida wa leta zunze ubumwe z’amerika n’abakuru b’ibihugu by’afurika, we yahisemo kwijyanira n’umukobwa we umwe Ange Kagame. Nyuma y’urwo ruzinduko, Ange yagiranye ikiganiro n’urubuga nsakazamakuru rukorera kuri internet rwitwa igihe.com. Kimwe mu bibazo byamubajijwe ni ukuvuga ikintu kimwe atakwihanganira kubaho adafite. N’umutima mwiza, Ange yasubije ko ikintu atakwihanganira kubaho adafite ari umuryango we. Aya magambo yababaje benshi cyane cyane abagizwe imfubyi n’ingabo ise wa Ange yari abereye umugaba mukuru. Iyi ni ibaruwa uwitwa Kanyabigega Elijah yandikiye Ange Kagame. Kanyabigega ni umwe mu mfubyi zarokotse ubwicanyi bwa Paul Kagame. Ibaruwa yanditse mu rurimi rw’icyongereza, twayibahinduriye mu Kinyarwanda.
Ubwanditsi
Ange Kagame niwe mukobwa wenyine Kagame afite.
Nshuti Ange Kagame, imfura mu bakobwa b’u Rwanda,
Nyemerera nkwandikire mu rurimi rw’icyongereza, ni kimwe mu bintu bibi so wakubyaye yampatiye kubana na byo. Nabwiwe ko ababyeyi banjye bakomoka muri komine Kiyombe, kamwe mu karere so wakubyaye yahaye ibihano ku byaha bitakozwe. Mfite imyaka 24, kandi ndizera ko niba maneko za papa wawe nizidashakisha inimero ya mudasobwa yanjye ngo zinyice ndi hafi kwizihiza isabukuru y’imyaka 25 vuba aha. Ariko nyamara iyo siyo mpamvu yo kukwandikira. Ibaruwa yanjye iribanda cyane ku rugendo rwanyu muri Leta zunze ubumwe z’Amerika, no kuri papa wawe nka perezida w’igihugu cyanjye.
Ikiganiro wagiranye na Igihe.com
Nyuma y’uruzinduko wakoranye na papa wawe I Washington, nta shiti umubyeyi wawe yageze kucyo yashakaga. Yifuzaga ko itangazamakuru mpuzamahanga rikumenya kandi yabigezeho. Rwose nabishimirwe papa wawe n’uburyo akoresha mu kwiyamamaza. Ubonye iyaba yashoboraga no kubikorera umurenge wanjye wa Mukarange!? Twahita tubona amazi yo kunywa mu gitondo. Ariko rero ikiganiro cyawe na Igihe .com cyatumye ntekereza cyane aho bakubajije ikintu udashobora kwihanganira kubaho udafite. Igisubizo watanze cyari gihwitse rwose.
Waravuze ngo “sinshobora kubaho ntafite umuryango wange.” Nyemerera ngukosore kuko mu Kinyarwanda ntituvuga “wange” ahubwo tuvuga “wanjye”, keretse niba papa wawe ashaka gusimbuza Ikinyarwanda Uluganda nk’uko yasimbuje icyongereza igifaransa. Nta kibazo tuzakomeza twihangane nk’uko tubimenyereye kuva mu kwezi k’Ukwakira 1990.
Tugarutse ku gisubizo wahaye IGIHE.COM, gifite ishingiro rwose. Umuryango w’umuntu ufite agaciro gakomeye cyane, ariko ndibaza niba iso azi cyangwa asobanukiwe intimba miliyoni z’abanyarwanda bafite nyuma y’aho ababyeyi babo bazize agafuni! Uri mutoya cyane wenda ntuzi icyo agafuni bivuga ariko niba iso atarakwicaje ku bibero ngo akubarire uko yajyaga yica abanyarwanda b’inzirakarengane muri Kiyombe, Mukarange, Bwisige, Butaro, Kidaho n’utundi duce two mu Rwanda, nshobora kwitanga nkakwigisha amateka y’u Rwanda n’uburyo iso yateguye kuba ikirangire ubu wowe urimo wishimira uyu munsi.
Uburyo agafuni kangize imfubyi mfite imyaka 4
Nshuti Ange, sinzi uko navutse ariko wowe nziko uzi uko wavutse kuko papa wawe n’inshuti ze zafashe amafoto ndetse nyuma mwagiye mwizihiza umunsi w’amavuko wawe. Nyamara jyewe navutse ibisasu bya katiyusha binyura ku mutwe. Bambwiye ko igihe papa wawe yoherezaga ibisasu 12 icyarimwe, mama wanjye yagize ibise igihe kitageze, mu gihe (ababyeyi banjye) barimo bahunga so. Bambwiye ko muri icyo gihe iso yarimo atsembatsemba. Yariyarahiye gukubura Kiyombe, Cyungo, Bwisige, Kivuye na Kiyombe ngo murwego rwo kugutegurira amayira. Muri iyo nkubiri ibintu ntibyagendekeye neza Mama wanjye. Yagombaga guhita mbyara. Nyamara umuriro wa so wari mwinshi cyane. Mama wanjye yari azi ko gutinda gatoya byashoboraga kumushyira ku bugi bw’inkota ya so. Nuko rero Papa wanjye yahise atekereza uburyo yakemura icyo kibazo. Njye nari imfura ye. Yifuzaga ko twese twabaho ariko ingabo za so zari zitwegereye cyane. Ni uko Papa yabonye ikigega maze ashyiramo mama waribwaga cyane na we yinjiramo amufasha kunyibaruka, ni naho haturutse izina rya Kanyabigega.
Maze kuvuka ibintu byakomeje kudogera. Ibuka ko ikigega cyakijije ubuzima bw’abantu batatu, jyewe, mama na papa. Simfite umwanya wo kukunyuriramo mu magambo arambuye uburyo navutse ariko umenye ko Imana yahagaze hagati yanjye na So ikoresheje ikigega bityo ingabo za so ntizatubona.
Twihuse gatoya reka nkubwire undi munsi ukomeye mu buzima bwanjye, ubw’umuryango wanjye n’ubw’umuryango wawe.
Umunsi umwe mu mwaka wa 1993 ababyeyi banjye bagiye gushaka ibyo kurya kuko twari tumaze iminsi itatu nta kintu dukoza ku munwa. Icyo gihe twabaga mu nkambi y’abavanywe mu byabo ya Muhura. Ndizera ko is yakubwiye aho Muhura yari iherereye. Mushiki wanjye yari afite amezi ane gusa na murumuna wanjye yari afite imyaka ibiri. Kuri uwo munsi murumuna wanjye yari arwaye kandi ashonje. Ni uko ababyeyi banjye baramutwaye we na mushiki wanjye babajyana ahitwa Nyagahanga. Muri aka gace hari hatuye masenge wari warahashyingiye ahitwa NEKE. Masenge yari yadutumiye ngo dufate ibiryo dushoboye kuko abana twari dushonje cyane. Ababyeyi banjye baragiye ntibagaruka, hagarutse gusa abakecuru ingabo za so zaretse ngo bazajye kubara inkuru. Uzagende ubaze aho Nyiramitsindo yabaga. Ni we watubwiye uko ingabo za so zaje zigatsemba urugo rwa masenge. Haje inyeshyamba 11 za FPR zuzuye ubugome zigendereye kungira imfubyi uwo munsi. Nko ku isaha ya saa cyenda nibwo zageze mu rugo rwa masenge zitwaje udufuni. Zishe abantu bose bari bahari hasigara Nyiramitsindo wenyine. Murumuna wanjye Migisha na mushiki wanjye Akizanye ntinbarokotse ngo barebe uko isi itembera ubu, bitewe na so uriho.
Mushiki wanjye Akizanye asekera kuri FACEBOOK
Mu gihe wibaga umugono maze ukiyerekana I Washington bityo ugahinduka ikirangirire mu ijoro rimwe umwenyura iruhande rwa so hejuru y’amafaramga ava mu misoro itangwa n’abenegihugu hari ikintu kimwe cyanje mu mu mutwe. Mushiki wanjye Akizanye aba ari kwizihiza isabukuru y’imyaka 21 uyu munsi. Yari kuba kuri FACEBOOK yandika asangira n’inshuti ze ababwira uko yishimiye uyu munsi.
Akizanye yari kuba yishimiye ibyo nanditse ku rubuga rwe mubwira nti: Ugire isabukuru nziza baby girl, nishimiye kugira mushiki wanjye umeze nka we” . Nyamara ibi ntibyabaye bitewe na so uriho.
Iyo nkubonye ukura wishimye nibaza niba ujya utekereza ku bandi banyanrwanda batakaje ababyeyi babo biturutse ku bikorwa bya papa wawe. Ese iso yigeze akubwira ko we n’agatsiko bavanye Uganda banze guhagarika imirwano ndetse bakanga 40% by’imyanya muri guverinoma bari bahawe na Habyarimana? Ese iso yigeze akubwira ko ibyo byatumye habaho ubwicanyi bwakorewe inzirakarengane z’abatutsi bashoboraga kurokoka ndetse ubu bakaba baryohewe n’ubuzima nk’uko nawe bukuryoheye? Yigeze akubwira ko hari impinja ama miliyoni zari zifite umwaka umwe gusa igihe iso yarasaga indege ya Habyarimana na Ntaryamira? Ujya se wibaza uburyo iso yambujije kwibuka mu cyubahiro ababyeyi banjye n’abavandimwe Akizanye na Migisha, reka wenda ibyo kubashyingura mu cyubahiro tubireke!
Mu gusoza ibaruwa yanjye nshuti Ange, nifuzaga kukwibutsa ibikurikira: U Rwanda ni urw’Abanyarwanda, Abahutu, Abatutsi n’Abatwa ariko iso yahinduye igihugu cyacu igikumba cye bwite yiyibagiza ko Abanyarwanda bafite uburenganzira bwo kwibuka ababo bishwe. Abanyarwanda bazi neza badashidikanya ko kubera ibikorwa bya so, u Rwanda rwibukwaho jenoside kandi nyamara yarashoboraga kutabaho iyo iso ahagarika umutima w’inda nini.
Urubyiruko rw’Abanyarwanda rurashenguka ariko nta n’umwe wo kubara imkuru kuko dutinya iso azaza akatugira nk’ibyo yakoreye KIZITO Mihigo, na Patrick Karegeya. Ubu umwana wa Karegeya Portia Mbabazi yari kuba yizihiza imyaka 23 ari kumwe na se iyo so aza kuba atariho.
Portia Mbabazi Karegeya
Nshuti Ange, ndi umusore w’umunyarwanda wabujijwe uburenganzira bwo kugira ababyeyi n’abavandimwe kandi aya mateka agera kuri buri wese yaba umututsi, hari miliyoni z’abatutsi zatakaje ababyeyi kubera so; haba no mu bahutu miliyoni z’abana b’abahutu babuze ababyeyi babo kubera so. Reka wenda tube twibagiwe Abatwa kuko na guverinoma zabanje ntizigeze zibaha ishema bakwiye ndetse n’ubutegetsi bwa so ni uko. Ubutaha nujya mu itangazamakuru kuruka, nyamuna ujye wibuka ko hari miliyoni z’abantu iso yasyonoreye aho.
Kanyabigega Elijah
Ushaka gusoma original text yayibona aha: https://gahunde.org/2014/08/11/a-young-rwandan-orphaned-by-rpf-reacts-on-the-ange-kagames-i-cant-live-without-my-parents/.


text:
EPISODE 79: Christian abwiye Alide amagambo ababaje ko ari we wamuhohoteye…Alide abigenze ate?
Murayigezwaho na www.rubay.rw – Rubay Stories
Juru na Bosco barishimye nuko Bosco ahita amubwira ati:
“Rwose muvandi, iki kintu kiratubera umuyoboro basi. Nubwo uyu Christian ntaho yaba ahuriye na byo, ariko azatanga amakuru yatugeza ku wahohoteye Alide. Uwakoze biriya byose, yanyambuye umunezero w’ubuzima bwanjye.”
Juru – “Ntabwo ari wowe gusa mwana. Ubu se ntabwo ubona ubuzima twese tubayeho? Iyo Alide aza kubaho uko byari kuba atarakorewe ihohoterwa rishingiye ku gitsina, ubu aba ari umubyeyi yaraguye umuryango, kandi abana be bose baravutse ku munezero. Ahubwo ko mperuka Alide aguha gahunda mu minsi ishize, mwari mugiye kuvugana ibiki?”
Bosco – “Mwana buriya si uriya munsi ayimpa gusa. Akunda kuyimpa kenshi gusa niyo duhuye ahanini tubura ibyo kuganira. Ameze nk’umuntu ubohewe ahantu adashaka kuva. Buri uko duhuye, dutandukana numva ntabishaka kandi mara iminsi numva Rachel nta kintu amariye. Mwana nanjye ntabwo mbizi. Gusa aherutse kumbwira ko ashaka kubyutsa ikirego cyo gukurikirana uwamuhohoteye, nuko numvise kubona aho ahera bigoye.”
Juru – “Mwa bana mwe murakundana. Nimutaba umwe, isi nta gisobanuro izaba ifite. Gusa niba Alide ashaka gukurikirana ikirego cye, ushobora gusanga iyi foto yafasha nubwo umukunzi we yaba abijemo. Ubwo yiga amategeko iyi izamubera intangiriro.”
Bosco – “Ariko njyewe ndumva iyi foto tutayiha Alide nonaha, ahubwo tukabanza tugahura nuwo mukunzi we. Uko azagaragaza amarangamutima ye, nibyo bizaduhamiriza ko afite aho ahuriye n’ibi bintu. Gusa dukwiye kwitonda kuko nta kintu ngishaka ko cyanteranya na Alide.”
Juru – “Icyo gitekerezo nicyo. Icyo nzi cyo uyu muginga nabona nanamuhaye gahunda, azahita amenya ko ari ibisasu bimuziye. Antinya kubi njyewe kuko nsanzwe ntamwiyumvamo. Umva, ibi bintu kera byajemo ababyeyi, ariko ubu natwe tumaze gukura turabyikemurira.”
Banogeje umugambi w’uko bagomba guhura na Christian kugira ngo barebe niba hari ikintu yavuga ku kuba imodoka ye yaragaragaye mu ifoto yafotowe na Bosco ubwo yirukankaga ashinjwa kugerageza gufata Alide ku ngufu. Christian ari kuganira na Alide byari ibyishimo gusa. Christian yaramubwiye ati:
“Ese cherie, ubu iki sicyo gihe ngo njye nawe tube umwe maze dufatanye kurera Baho ndetse n’abandi bazadukomokaho?”
Alide – “Nanjye ntabwo mbyanze gusa urabizi ko hari inshingano nkwiye kurangiza muri buno buzima nkajya natuza.”
Christian – “Ndabyumva. Ni ugushakira ubutabera ubukumi bwawe.”
Alide – “Wabimenye. Ntabwo njye ntuza kuko icyo kintu gihora gikomanga ku mutima wanjye, kimeze nkaho kinyishyuza ideni. Ubu uwanyangirije ubuzima aratuje, aratimaje. Wasanga atanazi ko hari umuntu yahemukiye, akamwaka agaciro ke ndetse akagerekaho no gutuma abaho ubuzima budafite ibyishimo.”
Christian yari yatuje yabuze icyo avuga ndetse arushako kugira n’ubwoba mu mutima we. Yarari kubona ko kugirango Alide azaba uwe bizasaba ko ahanirwa ibyo yakoze ndetse akanategereza kuzongera kubabarirwa na Alide. Yumvaga ari ibintu bitoroshye na gato, kuko byari kuzamera nko kongera kubaka umubano we na Alide bundi bushya. Yahise abaza Alide ati:
“Cherie, ese ubwo usanze ari umuntu wawe wa hafi wabigukoreye, wamukorera iki?”
Alide – “Yee? Ntabwo ibyo bishoboka. Ubundi se kuki ubimbajije nkaho hari ikintu ubiziho?”
Christian yahise atuza muri we kugirango atavuga amangambure nuko yitonze asubiza umukunzi we ati:
“Erega ntiwirengagize ko uwaguhohoteye yabikoreye mu gace k’iwanyu. Wasanga ari umuntu usanzwe uzi wenda wabigize ibanga, cyangwa se akaba ari umuntu ukunda. Rwose ibyo byose birashoboka.”
Alide – “None n’iki uzi?”
Christian – “Nakimenya nte se kandi ntari uw’ino? Nibazaga. Ahubwo se wabyitwaramo gute usanze ari uko biri?”
Alide – “Nanjye uko nabyitwaramo ntabyo nzi Cheri. Ahubwo iki kiganiro tukiveho ndumva ntangiye kwiyumva nabi. Ahubwo ngwino umpobere kandi unkomeze ndumva ngize isereri.”
Christian yahise ashyashyana afatira umukunzi we mu gituza kandi aramukomeza. Alide yagezeho aratuza nuko baratandukana. Christian yari asigaye akorera i Kigali we na Cyiza, bityo rero yabonanaga na Alide kenshi. Uwo munsi yatashye yumva ajagaraye mu mutwe nuko Cyiza akimubona ahita abona ko ari ikibazo. Yahise amubaza ati:
“Muvandi byagenze bite?”
Christian – “Wahora ni iki mwana, ko mfite ubwoba bwinshi.”
Christian ako kanya yahise ahamagarwa na Juru nuko babanza gusuhuzanya. Juru yahise amusaba ko we na Bosco yazahura na bo bakaganira kuko hari ikintu bashaka kumubaza. Christian yabahaye gahunda nuko asoje kuvugana na we ahita abwira Cyiza ati:
“Ariko burya kurya ni ukwishyura. Sinzi impamvu ndi kwiyumvamo ko iki ari cyo gihe ngo nishyurire ibyo nakoze. Ndabona n’ubundi iherezo ryanjye ari ribi, Alide ntabwo namugira uwanjye ngo bishoboke. Ese Bro ubona ntari inyamaswa koko?”
Cyiza – “Ariko uravuga ibiki musaza? Njyewe rwose kugeza na n’ubu wanshanze. Alide yaba yamenye ko ari wowe wamufashe ku ngufu se imyaka 11 ishize?”
Christian yahise atangira kumubwira ikiganiro yagiranye na Alide ndetse amubwira n’ukuntu Bosco na Juru bashaka kugira icyo bamubaza, Cyiza na we yumva agize ubwoba. Yahise abwira Christian ati,
“None bariya basore baba bagize icyo bavumbura? Ibaze babibwiye Alide mbere y’uko wowe ubimubwira. Man ni ikibazo kuba Alide yamenya ko ukekwa. Byamuhungabanya pe.”
Christian – “Ni ikibazo. None urumva nabigenza nte se?”
Cyiza – “Bro ntabwo mbizi pe gusa hano uracyafite amahirwe yo guhangana kandi ukabyirinda. Ariko impamvu ntakugira inama yo guhangana, nuko n’ubundi ntawusiga ahazaza he? Ubwo nyine ukwiye kwambarira urugamba uzi neza ko utazigera utsinda, kandi ukitegura no kuzakira ibihano.”
Christian – “Guhanwa ko nzahanwa, kandi nshobora no kuzafungwa. Umukunzi wanjye nzamubura ndabizi amaherezo kuko n’igihe cyose maranye na we nabonaga ko urukundo ankunda arwihatiriza kuko anyubaha cyane. Akomera ku isezerano yampaye ryo kuzankunda. Ikindi kandi Bosco aranzi ku buryo atayoberwa kumenya ko ndi Boy, igihe twaba duhuye. Ibaze abwiye Alide ko ndi Boy n’ukuntu yangaga Boy. Yanyita umugambanyi kandi ntabwo yazigera ambabarira. Rero igihe iyi mbarutso izagira hanze, ndabizi ndabura byose. Ibigwi byanjye nka Docteur, akazi kanjye ndetse n’impamvu yanjye yo kubaho ariyo umwana wanjye na Nyina.”
Cyiza yabuze icyo abwira Christian nuko aramuhobera. Yahise amukomeza nuko aramubwira ati:
“Nk’umugabo ibi wabicamo mwana. Ikindi kandi igihano cyose wahabwa, ubuzima bwakomeza. Nuko watsimbaraye, ariko kubyihunza biracyashoboka kandi na So wanyu yabigufashaho.”
Christian – “Erega nakubwiye ngo nta mpamvu yo gukomeza kwirukanka man. N’ubundi ni ahazaza ntazigera ncika. Rero icyo nsabwa ni umutima ukomeye, noneho nkakira ahazaza hanjye. Reka basi mbikorere umwana wanjye, ndetse n’umukunzi wanjye, reka mbikorere urukundo nkunda bariya babiri. Reka nshyire ukuri hanze wenda Imana izagene ikizambaho. Ntabikoze, byaba bisa nko kwirindiriza umurimo nzakora. Wa mugani ntabwo nari kuzabasha kubana na Alide kandi nzi ko nkifite kino cyasha ku mutima.”
Cyiza – “None ubwo ugiye gukora iki?”
Christian yamusubije ibyo atamubajije nuko aramubwira ati:
“Unsengere!”
Christian yahise yinjira mu nzu atangira gutekereza cyane, uburyo azabwira Alide ko ari we nyirabayazana, nuko ubwoba burushaho kumutaha. Yahise ahamagara Alide nuko amusaba ko bahura byihutirwa kuko yangaga ko Alide yazamenya ukuri akumviye ahandi.
Alide yahise agira amatsiko y’icyo umukunzi we amushakira nuko bajya kwicara ahantu hatuje kandi hatari abantu. Alide yahise abaza Christian ati:
“Ese Cheri, ni amahoro ko umpamagaye igitaraganya kandi mu kanya kashize twari kumwe?”
Christian – “Nshaka kukubwira inkuru ntakubwiye. Inkuru utari uzi, kandi inkuru iransaba kugira umutima ukomeye. Iyo nkuru, ni amateka yabaye.”
Alide – “Chri ngirango uzi amatsiko ngira. Ubu se ntiwakabaye uyigeze kure koko? Cheri mbwira diii!”
Christian – “Imyaka 11 ishize, Boy yari ibandi, yari umwana udashobotse, kandi yari umwana w’umunyarugomo ku buryo kano gace kose bari bamuziho uburara n’ubuhomora.”
Alide – “Chri uvuze ngo Boy??”
Christian – “Uwo mwana nta kintu yari abuze iwabo, ariko ntabwo byamubuzaga gukoresha ibiyobyabwenge ndetse no kumva ko ubuzima nta kintu bumumariye. Umunsi umwe Boy yigeze gushukwa nuko ahohotera umwana w’umukobwa wari uvuye gusenga. Uwo mwana ni wowe!
Nyuma ntabwo yumvise ko hari ikosa yaba yakoze kuko urugomo rwari ubuzima bwe. Iyo mpamvu yonyine yatumye ababyeyi buwo mwana bafata umwanzuro wo kwimuka bava muri kano gace kajya gutura mu Ntara ku buryo Boy nta hantu yari kuzongera guhurira n’Umujyi cyangwa abamuha ibiyobyabwenge. Boy umubiri we wari waramazwe kubatwa n’ibiyobyabwenge, nuko igihe agaruka muri kano gace ngo arebe ko yabibona. Umunsi abiboneye, yabinywereye kumwica ndetse ananywa n’inzoga nyinshi aba akazizi. Nubwo uwo mwana byasaga nkaho nta hazaza afite, Imana yari imufiteho umugambi kandi ababyeyi be bahoraga bamwifuriza kuzaba Umuganga.
Uwo munsi nsinda nkaba akazizi nibwo nahuye nawe ku mugoroba, mpita ngufata ku ngufu!
Ntabwo narinzi ibyo nakoze, kandi ntabwo narinzi uwo nabikoreye, gusa narinzi ko nakoze amahano. Nyuma ababyeyi banjye baje kwitaba Imana bazize uburwayi. Papa yari arwaye cyane kandi afite uburwayi amaranye igihe kirekire. Nabaye nk’uhahamuka nyuma y’ibyo byose, ndongera ndisobanukirwa. Natunguwe no kugukunda, ngasanga ninjye wakwangirije ubuzima. Natunguwe no gusanga nari naraguteye inda. Natunguwe no kwisanga nkunze urudashoboka, kandi ibyo ndabimenya ndituriza, ahubwo ntuma ukunda uwaguhemukiye.
Ntabwo nasaba imbabazi kuko ntazikwiye, kandi ntabwo nakwiha igihano kuko ntakwiha igikwiriye. Ubu sinzi uko nabivuga, gusa nanjye icyo gihe nta bumuntu narimfite. Ntabwo amazina yanjye yari Boy kuko ryari irihimbano, ahubwo nitwa Shema Christian, Umwana Karimu, inshuti ya Muhire ari we Papa wawe.”
NTUZACIKWE NA EPISODE IZAKURIKIRA.
www.rubay.rw *RUBAY STORIES *Your Stories, Your Life.
Ushaka kubona umwanditsi w’iyi nkuru NIYONZIMA Eric, ushobora kumuhamagara kuri 0784186339 Cyangwa ukamwoherereza ubutumwa bwa email kuri rubayiza97@gmail.com
UMUSEKE.RW


text:
29
Sep
Mu bice bimwe na bimwe usanga umugore mu gihe cy’imihango atabasha kubona iby’ingenzi akeneye byamufasha kwita ku isuku neza; aha twavuga nk’amazi meza, udutambaro tw’isuku two kwibinda, isabune, ndetse n’ahantu h’ubwiherero habugenewe yakwifashisha. Ibi byose rero bikaba byatuma isuku ikenewe ititabwaho ndetse ubuzima n’iterambere ry’umugore muri rusange bikadindira. Isuku...
07
Jul
Kutagira isuku y’imyanya ndangagitsina bishobora gutera impumuro mbi mu gitsina, indwara z’uruhu, harimo n’indwara zandurira mu myanya ndangagitsina na kanseri. Ni byiza kwita ku isuku haba mu gukaraba cyangwa imyenda wambara y’imbere. Ku mwangavu, imyanya ndangagitsina igomba kozwa buri munsi hakoreshejwe amazi meza kandi ahagije; ni byiza gusukura imyanya...
02
Jun
Abangavu cyangwa abagore bashobora kugira uburwayi buterwa n’udukoko, buzwi nka infection mu ndimi z’amahanga, dufata imyanya ndangagitsina yabo biturutse mu gukoresha udutambaro dusa nabi mu gihe cy’imihango, kwambara udukoresho bibinda igihe kinini, kudahindura udutambaro twabugewe mu gufata amaraso buri masaha ane, kudutizanya, n’ibindi. Igihe ugize isuku nkeya mu gihe...
28
May
Yego birashoboka, bitewe n’uko intanga ngabo ishobora kumara iminsi igera kuri itanu mu bice ndangagitsina by’umugore itarapfa, udusabo tw’intanga z’umugore turamutse dutanze igi mu minsi ya mbere akiva mu mihango kandi umugore akaba yarakoze imibonana mpuzabitsina mu minsi ya nyuma ari mu mihango haba hari amahirwe ko intanga ngabo...
26
May
Iyo umwangavu cyangwa umugore ari mu mihango, rimwe na rimwe bahura n’ibimenyetso bibabangamira harimo nko kuribwa mu nda, umutwe, kugira iseseme, umunaniro, guhitwa n’ibindi. Tugiye kurebera hamwe ibyo kurya wakwifashisha n’ibyo wakwirinda byagufasha kwirinda bimwe muri ibyo bimenyetso. Ibiryo warya bikagufasha uri mu mihango harimo: imbuto, imboga z’icyatsi, ibishyimbo,...
19
May
Kimwe cya kabiri cy’abagore batuye isi bari mu myaka y’uburumbuke, nyamara benshi muri bo bagorwa no kubona ibikenewe by’ibanze kugirango bite kw’isuku mu gihe bari mu mihango. Bimwe mu by’ibanze baba bakeneye harimo ibi bikurikira: ubumenyi buhagije ku bijyanye n’isuku mu gihe cy’imihango, amazi meza n’isabune byo gukaraba, ibikoresho...
14
May
Kugira imihango ibabaza ni kimwe mu bibangamira umugore cyangwa umukobwa igihe ayigiyemo; bamwe bagira ububabare mbere gato y’uko bajya mu mihango, abandi bakagira ububabare bari mu mihango nyir’izina. Hari abagira ububabare bworoheje ndetse n’abagira ububabare bukabije ku buryo bakenera kuba bafata imiti. Ubu bubabare buba mu nda hasi ndetse...
12
May
Igihe umugore agiye kujya mu mihango hari impinduka zishobora kuba mu mubiri we bitewe n’uko hari imisemburo iba irimo ikorwa mu mubiri itari isanzwe. Zimwe muri izo mpinduka harimo: kubabara umugongo, kubabara umutwe, kubyimba amabere ndetse ukumwa asa n’akubabaza, kubabara mu ngingo, guhinduka kw’ijwi, guhinduka mu byiyumviro ukaba wagira...
02
Apr
Ubushakashatsi bwagaragaje ko 52% y’abatuye isi ari abagore; 26% muri bo bari mu cyiciro cy’uburumbuke, ni ukuvuga ko buri kwezi bajya mu mihango hagati y’iminsi 2 na 7. N’ubwo bimeze gutya, henshi mu mpande z’isi, kujya mu mihango bifatwa nk’icyasha ku gitsina gore aho usanga hamwe mu bihugu umugore...